open-index/open-wikipedia-markdown huggingface dataset:
方臘

**方臘**，睦州青溪人也。世居縣堨村，託左道以惑眾。

## 史載
初，唐永徽中，睦州女子陳碩真反，自稱**文佳皇帝**，故其地相傳有天子基、萬年樓，臘益得憑籍以自信。縣境梓桐、幫源諸峒皆落山谷幽險處，民物繁夥，有漆楮、杉材之饒，富商巨賈多往來。

時吳中困於朱勔花石之擾，比屋致怨，臘因民不忍，陰聚貧乏遊手之徒。宣和二年十月，起為亂，自號**聖公**，建元永樂，置官吏將帥，以巾飾為別，自紅巾而上凡六等。無弓矢、介胄，唯以鬼神詭秘事相扇訹，焚室廬，掠金帛子女，誘脅良民為兵。人安於太平，不識兵革，聞金鼓聲即斂手聽命，不旬日聚眾至數萬，破殺將官蔡遵於息坑。十一月陷青溪，十二月陷睦、歙二州。南陷衢，殺郡守彭汝方；北掠新城、桐廬、富陽諸縣，進逼杭州。郡守棄城走，州即陷，殺制置使陳建、廉訪使趙約，縱火六日，死者不可計。凡得官吏，必斷臠支體，探其肺腸，或熬以膏油，叢鏑亂射，備盡楚毒，以償怨心。

警奏至京師，宰相王黼匿不以聞，於是凶焰日熾。蘭溪靈山賊朱言吳邦、剡縣讐道人、仙居呂師囊、方巖山陳十四、蘇州石生、歸安陸行兒皆合黨應之，東南大震。

發運使陳亨伯請調京畿兵及鼎、澧槍牌手兼程以來，使不至滋蔓。宋徽宗始大驚，亟遣童貫、譚稹為宣撫制置使，率禁旅及秦、晉蕃漢兵十五萬以東，且諭貫使作詔罷應奉局。三年正月，臘將方七佛引眾六萬攻秀州，統軍王子武乘城固守，已而大軍至，合擊賊，斬首九千，築京觀五，賊還據杭。二月，貫、稹前鋒至清河堰，水陸並進，臘復焚官舍、府庫、民居，乃宵遁。諸將劉延慶、王稟、王渙、楊惟忠、辛興宗相繼至，盡復所失城。四月，生擒臘及妻邵、子毫二太子、偽相方肥等五十二人於梓桐石穴中，殺賊七萬。四年三月，餘黨悉平。進貫太師，徙國楚。

臘之起，破六州五十二縣，戕平民二百萬，所掠婦女自賊峒逃出，倮而縊於林中者，由湯巖、椔嶺八十五里間，九村山谷相望。宋軍自出至凱旋，四百五十日。

## 文學
方臘其跡又見於明小說《水滸傳》，傳曰臘為歙州樵子也。宣和中，以朱勔至吳中徵取花石綱，百姓大怨，人心思亂。臘乃結納豪傑，舉兵反。臘既僭偽號，登極於清溪縣幫源洞。俄而大興內苑宮闕，並設文武職臺，賊勢日獗。

臘復發兵襲佔歙、睦、杭、蘇、常、湖、宣、潤等八州，時謂之曰「十千加一點，冬盡始稱尊。縱橫過浙水，顯跡在吳興。」臘命弟貌守蘇州，叔垕守歙州，險隘皆分置兵備。且冊立子天定為太子守杭州，節制石寶、鄧元覺、厲天閏、司行方等諸將。臘之部曲，尤以寶與元覺最驍勇善戰也。寶有膂力，曉將略，深通武藝，從臘舉事於微賤，授南離元帥。元覺以僧扈從，授寶光國師。

臘既席捲江南，徽宗敕令梁山宋江、盧俊義等征剿。江與俊義乘平淮西之余烈，連破偽將呂師囊、偽王方貌等眾，陣斬偽太子天定，兵威益盛。然寶與元覺等多詭譎，嘗率兵大破宋軍，又斬索超、鄧飛、鮑旭、馬麟、燕順諸將。及宋江引軍陷睦州，滅偽將鄭彪、偽天師包道乙。又破烏龍嶺，寶等眾幾盡，皆歿。江復命柴進化名柯引，充駙馬潛於臘側，既而殺臘侄方傑，賊黨大亂，遂破幫源洞。臘走脫，旋為魯智深擒獲。江南悉定，宋軍乃逮臘至京師，依律凌遲剮決。

## 據
*《宋史》卷四百六十八·宦者三
*《水滸傳》
昭懷皇后

**昭懷皇后劉清菁**，初為禦侍，明豔冠後庭，且多才藝。由美人、婕妤進宋哲宗賢妃，生一子二女。有盛寵，能順意奉兩宮。

初，孟后位中宮，婕妤不循列妾禮，且陰造奇語以售謗，內侍郝隨、劉友端為之用。紹聖三年，孟后朝景靈宮，訖事，就坐，諸嬪御立侍，婕妤獨背立簾下，後閣中陳迎兒呵之，不顧，閣中皆忿。冬至日，會朝欽聖太后於隆祐宮，孟后御坐未髹金飾，宮中之制，惟后得之。婕妤在他坐，有慍色，從者為易坐，制與後等。眾弗能平，因傳唱曰：「皇太后出！」后起立，婕妤亦起，尋各復其所，或已撤婕妤坐，遂僕於地。懟不復朝，泣訴於帝。內侍郝隨謂婕妤曰：「毋以此戚戚，願為大家早生子，此坐正當為婕妤有也。」

宰相章惇又陰附婕妤，欲請建為后，遂與郝隨構成是獄。孟后既廢，后竟代之。徽宗立，冊為**元符皇后**。明年，尊為太后，名宮**崇恩**。帝緣哲宗故，曲加恩禮，后以是頗干預外事，且以不謹聞。帝與輔臣議，將廢之，而后已為左右所逼，即簾鉤自縊而崩，年三十五。

分類:宋列傳
普里戈任

thumb|普里戈任
**葉夫根尼·普里戈任**，列寧格勒人，俄國私兵統領。

其同名祖父猶太人，列紅軍行伍，父死於其九歲時，其母醫護。生於西元一九六一年六月一日，少放蕩，胠篋爲生；巡勇執之，遂陷囹圄。刑滿，適蘇聯改革，鬻速食而積鎡貨。時，普京領聖彼得堡，召普里戈任司筵。蘇聯裂後，普京入主克里姆林宮，普里戈任乃爲其左右。

二〇一四年，俄國犯烏克蘭，普里戈任廣召遊勇，設瓦格納團，自統領之。

二〇二三年，與俄國兵部生釁，遂叛，伐莫斯科。未至，普京說之，故罷兵還鄉。官兵搜其宅，得金銀無數。又二月二十三日，座機墜而身死，享年六十一。
獨孤伽羅

**[[隋]]文獻獨孤皇后**，諱**伽羅**，河南洛陽人，周大司馬、河內公信之女也。

## 恩愛相守
信見隋文帝有奇表，故以后妻焉，時年十四。文帝與后相得，誓無異生之子。后初亦柔順恭孝，不失婦道。后姊為周明帝后，長女為周宣帝后，貴戚之盛，莫與為比，而后每謙卑自守，世以為賢。及周宣帝崩，文帝居禁中，總百揆，后使人謂文帝曰：「大事已然，騎獸之勢，必不得下，勉之！」帝受禪，立為皇后。

突厥嘗與隋交市，有明珠一篋，價值八百萬，幽州總管陰壽白后市之。后曰：「非我所須也。當今戎狄屢寇，將士罷勞，未若以八百萬分賞有功者。」百僚聞而畢賀。文帝甚寵憚之。上每臨朝，后輒與上方輦而進，至閣乃止。使中官伺上，政有所失，隨則匡諫，多所弘益。候上退朝而同反燕寢，相顧欣然。后早失二親，常懷感慕，見公卿有父母者，每為致禮焉。有司奏以周禮百官之妻，命於王后，憲章在昔，請依古制。后曰：「以婦人與政，或從此漸，不可開其源也。」不許。后每謂諸公主曰：「周家公主，類無婦德，失禮於舅姑，離薄人骨肉，此不順事，爾等當誡之。」大都督崔長仁，后之中外兄弟也，犯法當斬。文帝以后之故，欲免其罪。后曰：「國家之事，焉可顧私！」長仁竟坐死。后異母弟陀，以猫鬼巫蠱，咒詛於后，坐當死。后三日不食，為之請命曰：「陀若蠧政害民者，妾不敢言。今坐為妾身，敢請其命。」陀於是減死一等。后每與文帝言及政事，往往意合，宮中稱為二聖。

## 妒悍中宮
后頗仁愛，每聞大理決囚，未嘗不流涕。然性尤妬忌，後宮莫敢進御。尉遲迥女孫有美色，先在宮中。文帝於仁壽宮見而悅之，因此得幸。后伺文帝聽朝，陰殺之。文帝由是大怒，單騎從苑中而出，不由徑路，入山谷間二十餘里。高熲、楊素等追及帝，扣馬苦諫。文帝太息曰：「吾貴為天子，而不得自由！」高熲曰：「陛下豈以一婦人而輕天下！」文帝意少解，駐馬良久，中夜方始還宮。后俟文帝於閣內，及至，后流涕拜謝，熲、素等和解之。文帝置酒極歡，后自此意頗衰折。初，后以高熲是父之家客，甚見親禮。至是，聞熲謂己為一婦人，因此銜恨。又以熲夫人死，其妾生男，益不善之，漸加譖毀，文帝亦每事唯后言是用。后見諸王及朝士有妾孕者，必勸文帝斥之。時太子勇多內寵，妃元氏暴薨，后意太子愛妾雲氏害之。由是諷帝黜高熲，竟廢太子立晉王廣，皆后之謀也。

仁壽二年八月甲子，月暈四重，己巳，太白犯軒轅。其夜，后崩於永安宮，時年五十。葬於「太陵」。其後，宣華夫人陳氏、容華夫人蔡氏俱有寵，文帝頗惑之，由是發疾。及危篤，謂侍者曰「使皇后在，吾不及此」云。

## 引據
*〔唐〕魏徵等著《隋書/卷卅六》

分類:隋列傳
漢安思皇后

**安思閻皇后**諱**姬**，河南滎陽人也。祖父章，永平中為尚書，以二妹為貴人。章精力曉舊典，久次，當遷以重職。漢明帝為後宮親屬，竟不用，出為步兵校尉。章生暢，暢生后。

后有才色。元初元年，以選入掖庭，甚見寵愛，為貴人。二年，立為皇后。后專房妒忌，安帝幸宮人李氏，生皇子保，遂鴆殺李氏。三年，以后父侍中暢為長水校尉，封北宜春侯，食邑五千戶。四年，暢卒，謚曰「文侯」，子顯嗣。

建光元年，鄧太后崩，帝始親政事。顯及弟景、耀、晏並為卿校，典禁兵。延光元年，更封顯長社候，食邑萬三千五百戶，追尊后母宗為滎陽君。顯、景諸子年皆童齔，並為黃門侍郎。后寵既盛，而兄弟頗與朝權，后遂與大長秋江京、中常侍樊豐等共譖皇太子保，廢為濟陰王。

四年春，后從帝幸章陵，帝道疾，崩於葉縣。后、顯兄弟及江京、樊豐等謀曰：『今晏駕道次，濟陰王在內，邂逅公卿立之，還為大害。』乃偽云帝疾甚，徙御臥車。行四日，驅馳還宮。明日，詐遣司徒劉熹詣郊廟社稷，告天請命。其夕，乃發喪。尊后曰皇太后。皇太后臨朝，以顯為車騎將軍儀同三司。

太后欲久專國政，貪立幼年，與顯等定策禁中，迎濟北惠王子北鄉侯懿，立為皇帝。顯忌大將軍耿寶位尊權重，威行前朝，乃風有司奏寶及其黨與中常侍樊豐、虎賁中郎將謝惲、惲弟侍中篤、篤弟大將軍長史宓、侍中周廣、阿母野王君王聖、聖女永、永壻黃門侍郎樊嚴等，更相阿黨，互作威福，探刺禁省，更為唱和，皆大不道。豐、惲、廣皆下獄死，家屬徙比景；宓、嚴減死，髡鉗；貶寶為則亭侯，遣就國，自殺；王聖母子徙雁門。於是景為衛尉，耀城門校尉，晏執金吾，兄弟權要，威福自由。

少帝立二百餘日而疾篤，顯兄弟及江京等皆在左右。京引顯屏語曰：『北鄉侯病不解，國嗣宜時有定。前不用濟陰王，今若立之，後必當怨，又何不早徵諸王子，簡所置乎？』顯以為然。及少帝薨，京白太后，徵濟北、河間王子。未至，而中黃門孫程合謀殺江京等，立濟陰王，是為順帝。顯、景、晏及黨與皆伏誅，遷太后於離宮，家屬徙比景。明年，太后崩，在位十二年，合葬恭陵。

分類:漢列傳
若槻禮次郎

**若槻禮次郎** 者，男爵，日本出雲國意宇人。生於慶應二年三月廿一日。大正十五年一月，首揆加藤高明遇疾歿，禮次郎授憲政會總裁，旋入相。昭和元年四月，以經濟不振罷揆席。未幾，禮次郎與濱口雄幸、床次竹二郎等籌組立憲民政黨。六年，濱口內閣辭，禮次郎復拜相，兼領民政黨總裁。俄而滿洲戰事起，關東軍獨斷舉兵，陷奉天、吉林、黑龍江各省。禮次郎擬議休兵，不從，遂致政，由是武人之勢益熾矣。昭和廿四年十一月二十日，歿於靜岡邸，年八十三。

分類:大正列傳
分類:昭和列傳
愛德華·赫里歐

**愛德華·赫里歐** 者，法蘭西國特魯瓦人。生於西元一八七二年七月五日。一九二四年，赫氏以激進社會黨主席受命組閣，尋罷。後復二入相，皆以黨爭而辭，不逾年。一九三六年六月，授眾議院議長，任至大戰起，達拉第內閣定策主戰，赫氏以議長頗與之。法兵既潰，貝當元帥柄政，赫氏坐開釁罪下獄。及終戰，赫氏起復仍授眾議院議長，兼領里昂市長如故。一九五七年三月廿六日，赫氏大慚，俄而卒於里昂，年八十有四。
西涼

**涼**，十六國也，國李氏。都酒泉。

晉安帝隆安四年，護軍郭謙、治中索仙等推效谷令李暠為敦煌太守，稱藩於段業。晉昌太守唐瑤推暠為大都督、將軍、涼公、領秦涼二州牧、護羌校尉，都敦煌，史稱西涼。建初元年，遷酒泉。在位十八年，年六十四。謚武昭王。子歆嗣，在位四年，為沮渠蒙遜所滅。歆弟敦煌太守恂，為郡人宋承等所推為涼州刺史，在位二年，又為蒙遜所滅，凡三世二十四年。

## 涼世系

涼武昭王暠

涼後主歆

涼王恂

涼亡
喬治·坎寧

**喬治·坎寧** 者，英吉利國倫敦人。生於西元一七七零年四月十一日，歿於一八二七年八月八日。一八二七年，首揆利物浦伯爵乞休，坎寧以托利黨下院領袖組閣，兼財政大臣。入相凡四月，卒於任，年五十有七。

分類:漢諾威氏列傳
胡夏

**夏**，十六國也，國赫連氏。都統萬。

夏主赫連勃勃，匈奴右賢王去卑之後。晉安帝義熙三年，僭稱天王、大單于，自以匈奴，夏后氏之苗裔也，國稱**大夏**。史稱**胡夏**、**赫連夏**。昌武元年，勃勃稱帝，真興七年，子昌嗣位，尋為北魏所擒，弟定僭號於平涼，遂為魏所滅，自勃勃至定凡二十有六載。
## 夏世系

夏世祖武烈皇帝

夏皇帝昌

夏皇帝定

夏亡
前蜀後主

**前蜀後主**，諱**衍**，字**化源**，高祖十一子。

頗知學問，有才思。好靡麗之辭。即嗣位，年少荒淫，委任宦者，日夜酣飲。嘉王宗壽流涕勸諫，衍不能用。在位八年，蜀為後唐所滅，族誅。
## 攷
*宋薛居正等，《舊五代史·卷一百三十六 僭偽列傳三》
*宋歐陽修，《新五代史·卷六十三 前蜀世家第三》
馬希廣

**馬希廣**，字**德丕**，楚武穆王三十五子，文昭王弟。

天福十二年，文昭王薨，嗣為楚王，拓跋恒數勸希廣以位奉其兄希萼，不從。周廷誨等言曰：「王能與之則已，不然，宜早除之」。泣曰：「吾兄也，焉忍殺之，分國而治可也」。在位三年，卒為希萼所害。

## 攷
*宋薛居正等，《舊五代史·卷一百三十三 世襲列傳三》
*宋歐陽修，《新五代史·卷六十六 楚世家第六》
南燕

**燕**，十六國也，國慕容氏。都廣固。

慕容德，後燕慕容垂之弟，垂稱燕王，以德為車騎大將軍。垂死子寶嗣，寶以德為丞相、領冀州牧，承製南夏。晉安帝隆安二年，德據滑臺，稱燕王，史稱**南燕**。隆安四年，德據齊地，即皇帝位，在位五年，兄子超嗣。超在位六年為晉所滅，凡二世十一載。
## 燕世系

燕獻武帝德

燕皇帝超

南燕亡
後涼

**涼**，十六國也，國呂氏。都姑臧。

呂光仕前秦為都督五門巴西諸軍事、安西將軍、西域校尉。前秦天王苻堅為姚萇所害，光於是據涼州，自稱使持節、侍中、中外大都督、督隴右河西諸軍事、大將軍、領護、匈奴中郎將、涼州牧、酒泉公。麟嘉元年即三河王位，龍飛元年，即涼天王位，史稱後涼。龍飛四年，嫡子紹嗣位，為庶長子纂所殺。纂即天王位，在位三年為呂超所殺，立光弟寶之子隆嗣位。神鼎三年，隆為姚興所滅。
## 涼世系

涼懿武帝光

涼隱王紹

涼靈帝纂

涼後主隆

後涼亡
西秦

**秦**，十六國也，國乞伏氏。

乞伏國仁，隴西鮮卑人也。秦建元廿一年，國仁據勇士川，自稱大都督、大將軍、大單于、領秦涼二州牧，建元建義。建義三年，稱苑川王。建義四年，弟乾歸嗣，徙金城，稱河南王。太初二年，改稱金城王。太初七年正月，復稱河南王，六月，稱梁王，十二月，稱秦王，史稱**西秦**。明年，徙西城。太初十三年，徙苑川，降後秦。越九年，乾歸復位秦王，改元更始。更始三年，復稱河南王。更始四年，子熾磐嗣，徙譚郊，再徙枹罕。永康三年，熾磐復稱秦王，建弘九年，子暮末嗣。暮末在位四年，為胡夏赫連定所殺，凡四世，四十有六載而滅。

## 秦世系

秦烈祖宣烈王國仁

秦高祖武元王乾歸

秦太祖文昭王熾磐

秦王暮末

西秦亡
北涼

**涼**，十六國也，國沮渠氏。都張掖。

盧水胡人沮渠蒙遜仕段業為張掖太守，晉安帝隆安元年，蒙遜起兵，推業為涼王，據張掖。隆安五年，蒙遜殺業，梁中庸等推為使持節、大都督、大將軍、涼州牧、張掖公，改元玄始。玄始元年自立為河西王，遷姑臧。義和元年改稱涼王。在位凡三十三年，史稱**北涼**。子牧犍立六年，復稱河西王，為北魏太武帝所滅。
## 涼世系
*涼文王業
*涼武宣王蒙遜
*涼哀王牧犍
涼亡
涼州

**涼州**，前漢置涼州刺史部於今甘肅、寧夏及青海湟水之地，東漢治於隴縣，曹魏移治姑臧。唐有涼州樂。杜牧《河湟詩》云：「唯有涼州歌舞曲，流傳天下樂閑人。」西夏以涼州為西涼府，元改西涼州。明洪武改涼州衛，清雍正改涼州府。一九一三年廢涼州府，二〇〇一年，改縣級武威市為涼州區。
## 據
* 《晉書·地理志上 涼州》
* 《讀史方輿紀要·卷六十三 涼州衛》
* 《嘉慶大清一統志·卷二百六十七 涼州府一》
分類:州
南涼

**涼**，十六國也，國禿髮氏。都樂都。

禿髮烏孤，河西鮮卑人也。晉安帝隆安元年，據廉川堡，自稱大都督、大將軍、大單于、西平王，建元太初。太初二年，改稱武威王，徙都樂都。太初三年，烏孤薨，弟利鹿孤立，徙居西平，建和二年，稱河西王。建和三年，利鹿孤薨，弟傉檀嗣，傉檀稱涼王，史稱**南涼**，回徙樂都。弘昌三年，附後秦，越二年，駐姑臧。嘉平元年，復稱涼王。嘉平三年，復徙樂都。嘉平七年，為西秦乞伏熾磐所滅，凡三世，十有九年。

## 涼世系

涼武王烏孤

涼康王利鹿孤

涼景王傉檀

南涼亡
後秦

**秦**，十六國也，國姚氏，都長安。

姚萇，南安赤亭羌人也。萇降前秦苻堅，堅以為龍驤將軍。淝水之戰後，建元二十年，萇自稱大將軍、大單于、萬年秦王，建元白雀。白雀二年，殺堅。翌年稱帝，改元建初，史稱**後秦**。在位八年，長子興嗣，自稱大將軍，明年即皇帝位，改元皇初。皇初六年，興降號稱天王，改元弘始。弘始十八年，長子泓嗣，復稱帝，改元永和。永和二年晉劉裕入長安，秦亡。三世，凡三十三年。
## 秦世系

秦太祖武昭皇帝萇

秦高祖文桓皇帝興

秦末主泓

後秦亡
前燕

**燕**，十六國也，國慕容氏。都鄴城。

慕容廆，昌黎棘城鮮卑人也。晉武帝太康中，自徒河遷大棘城，為鮮卑都督，累轉遼東公、持節都督幽州諸軍事、車騎將軍、平州牧、大單于。在位四十九年，第三子皝嗣位。晉拜皝征北大將軍、平州刺史、大單于、遼東公。咸康三年，皝據龍城，即天王位，史稱**前燕**。在位十五年，第二子儁立。晉穆帝永和五年，儁即燕王位，八年即皇帝位，徙薊城，再徙鄴城。在位十一年，子暐嗣位，在位十一年，為前秦苻堅所滅，凡四世，八十五年。
## 燕世系

遼東襄公廆

燕文明王皝

燕烈祖景昭皇帝儁

燕幽皇帝暐

前燕亡
後蜀

**後蜀**，十國也，國孟氏，都成都。

孟知祥，後唐莊宗同光三年授西川節度副大使，知節度事，鎮成都。明宗長興四年，封蜀王。閔帝應順元年正月稱帝於蜀，七月崩，其子昶襲位。趙宋乾德三年，為宋所平。父子相承，凡四十年。

## 蜀世系

後蜀高祖知祥

後蜀後主昶

後蜀亡
前蜀

**前蜀**，十國也，國王氏，都成都。

王建，陳州項城人也。唐僖宗光啟元年，入蜀，為璧州刺史。率兵攻陷成都。昭宗龍紀元年，授西川節度副大使、知節度事。天復元年，封蜀王。天復七年，稱帝於成都，國稱大蜀。在位十二年，子衍嗣。衍在位七年，為後唐所滅。自建入蜀，父子相承，凡四十年。
## 蜀世系

前蜀高祖建

前蜀後主衍

前蜀亡
前秦

**秦**，十六國也，國苻氏，都長安。

苻洪，略陽氐人也。乘晉室混亂而起，先附劉曜，復降石虎。後趙建平四年，洪為流民都督，居枋頭。青龍元年，洪自稱大將軍、大單于、三秦王。洪為虎舊部麻秋鳩殺，子健領其部。去秦王之號，臣晉以寧民心。號晉征西大將軍，自枋頭西入關中。翌年稱天王，建元皇始，皇始二年即皇帝位，國號**大秦**，史稱**前秦**。健在位四年崩，太子生立，無度失德，在位二年，從弟堅弒生自立。堅稱大秦天王，在位二十七年，其國盛時，南至邛僰、東抵淮泗、西極西域、北盡大磧。建元十九年，敗於淝水，四方紛起。堅為後秦姚萇縊殺，庶長子丕領兵在晉陽，聞堅遇弒，遂即皇帝位。丕在位二年，為晉將馮該襲殺，堅族孫南安王登遂在隴東即位為皇帝。登在位九年，為姚興所滅。子崇亦為西秦乞伏乾歸攻滅，太子宣投仇池，秦亡，凡四十四年。

## 秦世系
三秦王洪

秦高祖景明皇帝健

秦越厲王生

秦世祖宣昭皇帝堅

秦哀平皇帝丕

秦太宗高皇帝登

秦末主崇

前秦亡
大蒙古國

**大蒙古國**，本室韋之一部也。亦曰**蒙兀**、**蒙瓦**。世居克魯倫河之源不兒罕山，臣屬遼、金。金天眷三年，其酋合不勒奪克魯河之北，號蒙古國。合不勒後，諸部分立，至其曾孫鐵木真一統諸部，滅克烈、乃蠻，號成吉思汗，立大蒙古國。平西域、花剌子模，踐夏戡金，西定波斯、大食，南克大理、南宋。經窩闊臺、貴由、蒙哥諸汗，至忽必烈定都燕京，建國號曰大元。

至正二十八年，朱明北伐，惠宗北狩。天元九年，天元帝為也速迭爾所弒，漢式諸稱俱廢。五傳至坤帖木兒，咸被弒，不復知帝號。有鬼力赤者篡立，稱可汗，去國號，明稱韃靼云。正德中，達延汗一統察哈爾、喀爾喀、兀良哈、鄂爾多斯、土默特、永謝布六萬戶，大汗居於察哈爾。達延汗後，凡六傳，至林丹汗為清太宗所滅。

大清宣統三年，辛亥革命起。外蒙古諸王公推八世哲布尊丹巴為大蒙古國博克多格根額真汗，一九一五年歸附中華民國，一九二一年，復稱大蒙古國，一九二四年，八世哲布尊丹巴崩，立蒙古人民共和國。
## 據
* 《元史》
* 《明史·卷三百二十七 列傳第二百十五 韃靼傳》
後燕

**燕**，十六國也，國慕容氏。都中山。

慕容垂，燕文明王第五子，前燕時封為吳王。燕幽皇帝為前秦苻堅所滅。淝水之戰後，垂受命攻丁零翟斌，反聯斌攻洛陽。建元二十年垂稱大將軍、大都督、燕王，建元燕元。三年稱帝，史稱**後燕**。在位十三年，子寶嗣。在位三年，尚書蘭汗弒寶，自立昌黎王。寶子盛殺汗，復為燕帝。旋降稱天王，在位三年。垂少子熙嗣，在位六年。中衛將軍馮跋與熙有隙，乘熙在外，立寶養子雲為皇帝，復襲殺熙。雲為幸臣離班等所弒，跋定亂事，即位為君，後燕遂為北燕所代。始垂至熙四世，凡二十四年。

## 燕世系

燕世祖成武皇帝垂

燕烈宗惠愍皇帝寶

昌黎王蘭汗

燕中宗昭武皇帝盛

燕昭文皇帝熙

燕惠懿皇帝雲

後燕亡
南唐

**唐**，十國也，國李氏，都金陵。

李昪，楊吳大丞相徐溫之養子也。溫育為己子，名曰知誥。知誥仕吳，為中書令，累封齊王。天祚三年，吳帝楊溥遜位於昪，國號大齊，建元昇元。昇元三年，自云唐憲宗第八子建王恪之裔，因還姓李氏，改名曰昪，國號大唐，史稱**南唐**。在位七年崩，長子景嗣位，改元保大。交泰元年，降後周，去帝號、年號，稱國主。宋建隆二年，子煜襲位。開寶八年為宋所平。凡三世，三十九年。

## 唐世系

南唐烈祖昪

南唐元宗景

南唐後主煜

南唐亡
南唐元宗

**南唐元宗**，諱**璟**，初名**景通**，字**伯玉**，烈祖長子也。

昇元七年，烈祖崩，璟嗣帝位，改元保大。保大三年，攻拔建州，降王延政。保大九年，擊楚，滅馬氏。保大十三年，後周南征，取滁州。璟奉書願效貢賦，陳兄事之禮，周世宗不答。保大十六年，改元中興，復改元交泰，割江北地稱臣，奉周正朔顯德五年。周始罷兵，遂去帝號，稱國主，避周諱，改璟為**景**。次年，長子弘冀卒。建隆二年，徙都洪州，以太子煜守金陵，未果，旋崩於金陵。在位十九年，廟號元宗。璟好學能詩詞，與子煜號為南唐二主。

## 攷
*宋薛居正等，《舊五代史·卷一百三十四 僭偽列傳一》
*宋歐陽修，《新五代史·卷六十二 南唐世家第二》
漢趙

**漢趙**，十六國也，國劉氏，漢都平陽，趙都長安。

劉淵，南匈奴五部大都督，冒頓之後也。晉惠帝永安元年，起於左國城，稱漢王，建元元熙。元熙五年，淵即漢皇帝位於蒲子，後遷徙平陽。在位六年，謚光文皇帝，廟號高祖，太子和立。和旋為弟聰所害。聰即皇帝位，滅西晉，在位九年，謚昭武，子粲嗣。漢昌元年靳準弒粲。光文帝族子曜自長安赴難，即皇帝位，先殺準，後改國號趙，史稱**前趙**，在位十年，為後趙所滅，凡三世，二十有七年。

## 漢趙世系
漢光文帝淵

漢昭武帝聰

漢隱帝粲

趙主曜

趙太子熙

漢趙亡
後趙

**趙**，十六國也，國石氏，都襄國、鄴城。

石勒，上黨武鄉羯人也，其先匈奴別部羌渠之胄。趙光初二年，勒自立大單于、趙王，史稱**後趙**。太和二年，勒滅前趙，自號趙天王、行皇帝事。翌年，即皇帝位，國號趙，改元建平。建平四年，勒崩，太子弘立。弘為勒從子虎所廢，尋殺之。虎稱居攝趙天王，改元建武。建武三年，僭稱大趙天王。建武十五年，即皇帝位。同年，虎崩，太子世立。世立凡三十三日，為彭城王遵所廢殺。遵自為皇帝，立一百八十三日。遵本約以石閔為太子。既立，遵背約，閔遂聯義陽王鑒弒之。鑒遂立，政事一決於閔，閔改國號衛。鑒欲殺閔，為所覺。鑒在位一百三日。閔遂弒鑒，自即帝位，詔殺胡。鑒弟新興王祗聞之，自即帝位討閔。永寧二年，部將劉顯弒祗投閔，趙亡。

## 趙世系
趙高祖明皇帝勒

趙海陽王弘

趙太祖武皇帝虎

趙譙王世

趙彭城王遵

趙義陽王鑒

趙新興王祗

後趙亡
北漢

**漢**，十國也，國劉氏，都太原。

劉崇，太原人，後漢高祖之弟也。乾祐初為北京留守。乾祐三年，郭威殺隱帝，翌年，自建後周。崇於河東稱帝，史稱**北漢**，改名旻。乾祐年崩，子承鈞襲位。承鈞崩，養子繼恩、繼元嗣。趙宋太平興國四年，為宋太宗所平。
## 漢世系

北漢世祖旻

北漢睿宗承鈞

北漢少主繼恩

北漢英武帝繼元

北漢亡
庫傉官氏

**庫傉官氏**，鮮卑姓氏也。魏孝文帝太和中，改為**庫氏**。

前燕有岷山公庫傉官泥，生子津（又作偉），仕後燕，太師安定王。又有西河公庫傉官驥、大司農庫傉官干。北燕又有幽州刺史庫傉官昌、征北將軍庫傉官提。
## 據
* 《通志·氏族略》
前蜀高祖

**前蜀高祖**，諱**建**，字**光圖**，唐陳州舞陽人也。

少無賴，以屠牛盜驢販私為事。裏人謂之賊王八。後從軍，稍遷隊將。黃巢陷長安，建從僖宗奔蜀，為宦官田令孜養子。復從僖宗幸興元。光啟元年，入蜀，為璧州刺史。以功累擢永平軍節度使。令孜敗，走成都依陳敬瑄。建率兵攻陷成都，殺敬瑄。昭宗龍紀元年，授西川節度副大使、知節度事。據有兩川。天復元年，封蜀王。天復七年，後梁滅唐，建稱帝於成都，國稱大蜀。善待士人，為人多智詐，天漢元年，改國號大漢。在位十二年，光天元年正月，復國號曰蜀。六月崩，子衍嗣。
## 攷
*宋薛居正等，《舊五代史·卷一百三十六 僭偽列傳三》
*宋歐陽修，《新五代史·卷六十三 前蜀世家第三》
楚熊䵣

**楚熊䵣**，**羋**姓，**熊**氏，諱**䵣**，熊麗之子，周時楚主。

## 宗室
### 先祖
季連

### 祖父
熊繹，楚之始封君也

### 父
熊艾

### 子孫
*子：熊勝
**子：熊楊
***子：熊渠

## 引據
《史記·楚世家》

分類:楚世家
南漢

**南漢**，十國也，國劉氏，都廣州。

劉謙唐末為廣州牙將，以軍功拜封州刺史。謙卒，子隱為嶺南節度使徐彥若表為兩使留後。梁王朱溫表隱為嶺南節度使。開平初，累封南海王。四年卒，弟巖代據其位。梁末帝貞明二年，僭號於廣州，國號**大越**，翌年改號**大漢**，據有廣東、廣西之地。大有十五年崩，長子玢嗣。玢在位一年，巖第二子晟殺玢自立。晟在位一年，晟在位十五年崩，長子鋹嗣。大寶十四年為趙宋所滅，歷三世四主，凡五十五年。
## 南漢世系
劉隱

南漢高祖巖

南漢殤帝玢

南漢中宗晟

南漢後主鋹

南漢亡
閩國

**閩國**，十國也，國王氏，都福州。

王審知，光州固始人。唐僖宗光啟二年，福建觀察使陳巖表審知兄潮為泉州刺史。昭宗大順中，巖卒，潮遣審知將兵，盡有閩嶺五州之地。昭宗因建威武軍於福州，以潮為節度福建管內觀察使，命審知為副。乾寧中，潮卒，審知遂繼兄位，封瑯邪郡王。後梁開平中，封閩王，據有今福建之地。後唐同光元年，審知卒。子延翰嗣，為弟延鈞所殺。延鈞稱帝，國號**大閩**。延鈞遇弒，子昶嗣。昶遇弒，審知少子延羲嗣。延羲遇弒，兄延政自稱帝於建州，號**大殷**，為南唐所滅。凡七主，六十年。
## 閩世系
王潮

閩太祖審知

閩嗣王延翰

閩惠宗延鈞

閩康宗昶

閩景宗曦

朱文進

王延政

閩亡
南平

**南平**或謂：
*欲尋福建南平之地，請閱南平市。
*欲尋五代南平之國，請閱荊南。
荊南

**荊南**，十國也，國高氏，都江陵。

唐設藩鎮於荊州江陵府，號荊南節度使。至後梁，高季昌任之。後唐立，季昌更名季興，莊宗冊為**南平王**。傳子從晦，從晦又傳子保融，保融傳弟保勗，保勗傳保融子繼沖。建隆四年繼沖降於宋，凡五主，五十七年。

## 荊南世系

楚武信王季興

南平文獻王從誨

南平貞懿王保融

保勗

繼沖

荊南亡
馬楚

**楚**，十國也，國馬氏，都長沙。

唐末武安軍節度使馬殷據湖南之地，至後梁，太祖冊殷為**楚王**。後唐立，明宗冊為**楚國王**。傳子希聲，希聲傳弟希範，希範傳弟希廣，希廣為兄希萼所殺，希萼與弟希崇爭立。保大九年，楚亡於南唐，凡六主，五十六年。

## 楚世系
楚武穆王殷

衡陽王希聲

楚文昭王希範

廢王希廣

楚恭孝王希萼

後主希崇

楚亡
洋務運動

**洋務運動**，亦號**自強運動**。清咸豐十年，英法聯軍之役。清廷諸臣，時思習西洋諸器物，以臻船堅炮利之境，師夷之長技以制夷。遂內朝以恭親王奕訢、文祥、沈桂芬為首，疆臣以曾國藩、李鴻章、左宗棠、張之洞為首，號為中興名臣，辦洋務，興西洋工業。設總理各國事務衙門，以總外交，造槍炮以整湘淮諸軍，立艦隊分北洋、南洋、福建。同治末光緒初，又興求富，官督商辦煤礦、軍器、紡織、航運之屬。遂能內平太平天國、回亂、捻軍，外破浩罕阿古柏，收復新疆，成同光中興之局。然政體不更，貪墨之徒，上下其手，水、陸軍紀廢弛。甲申敗於法蘭西，甲午敗於日本，終未竟全功。

分類:清紀事
封神演義

《**封神演義**》者，章回小說也。世傳曰明文士許仲琳所著，或謂明人陸西星、王世貞撰，亦未可知。其文述商亡周興之事，言多怪力亂神、雅俗共賞，故傳數百年而不衰也。

## 主角
;姜子牙
:名**尚**，號**飛熊**，闡教玉虛宮門下弟子，從元始天尊學。時三教議封神，天尊授子牙興周滅商之任。子牙乃徙居渭水之濱，遇西伯侯姬昌，俄而拜相。
:既柄政事，不數年，西岐大治。昌薨，子姬發嗣，號曰武王，以子牙為尚父。子牙演武修文，並納四方豪傑舉事，率兵伐紂。誅商總兵張桂芳、太師聞仲等，引軍破五關，陷朝歌，底定天下。後受命封神畢，武王敕封於齊，是為**齊太公**。

;姬昌
:周文王也，初為**西伯侯**。昌聰達明悟，通八卦，善筮。紂王嘗以讒言囚昌於羑里，凡七年。及赦歸，昌孜孜求治，數訪賢於野，遇姜子牙，言及天下事，甚悅。授子牙丞相，托以興國安邦重任，於是君相同心以至大治。昌乃自立為王，伐北伯侯崇侯虎，克之。旋崩，遺詔子發即位，謚**文**。有子曰伯邑考、發、鮮、旦、度等。

;商紂王
:**殷氏**，諱**壽**，又號**帝辛**，帝乙少子也。身雄力偉，尤好漁色。紂王七年，王題淫詩於女媧宮，女媧大怒，命群妖禍亂聖聰，以亡其社稷。妲己既入侍，屢進讒殺忠良，由是諛佞弄權，諸侯皆反。周武王兵臨朝歌，王自焚於摘星樓，商亡。

;蘇妲己
:冀州侯蘇護女，及長，美姿貌，殊色絕倫。當是時，紂王荒淫無道，不敬神明，女媧命軒轅墳三妖亡其社稷。紂王素漁色，召妲己入朝歌，至恩州驛，軒轅墳狐狸精攝其魂，遂據妲己肉身。及居壽仙宮，妲己以魅術惑亂君心，誣害王后姜氏，逐兩王子，乃冊立中宮。
:妲己既封后，讒殺商容、梅伯諸臣，囚西伯侯姬昌於羑里，又召胡喜媚、王貴人入侍。胡喜媚，雉雞精也；王貴人，琵琶精也。二妖隱其祟形，托身於宮院，同受女媧興周滅商敕諭。喜媚尤狡黠，黨附妲己為惡，以計害比干，剜其心。妲己又殺黃妃，逼黃飛虎反，且惑君敲骨剖孕婦；自是綱紀大亂，中外皆叛之。周武王、姜子牙等兵進朝歌，逮妲己、喜媚與王貴人問罪，旋斬之。

;哪吒
:**李氏**，陳塘關人，總兵李靖第三子。性果急，少殺東海龍王敖廣子，遂削骨死。哪吒師太乙真人，以蓮藕重塑其身，授神通法寶。及武王舉兵伐紂，哪吒奉師命入周，降魔伏妖，克勤盡忠。後以肉身成聖，玉帝詔封「三壇海會大神」。

;申公豹
:煉氣士也，闡教玉虛宮元始天尊門徒，姜子牙之師弟。為人諛佞，善機變，尤多詭詐。好交友，嘗遍遊三山五嶽，曉左道旁門之術。
:初，元始天尊傳子牙封神榜，授以興周伐紂之任。公豹素度己能遠過於子牙，故甚忌之。遂私下崑崙，屢逞口舌辯才，說四方異士以伐西岐。公豹且間闡、截二教，誘諸仙下界使其死鬥。萬仙陣既破，元始天尊罪公豹逆天，遂拏其身塞北海眼。及子牙封神，授公豹「分水將軍」，敕令執掌東海。

;聞仲
:商重臣也，截教碧遊宮門下弟子，師從金靈聖母。藝成則入仕朝歌，拜太師，受命輔大政，主征伐。仲性剛毅，歷三朝，為國之股肱。紂王七年，北海諸侯反，聞仲奉敕征北，凡十五載乃還。
:當是時，妲己弄權於朝，群臣側目。仲甚忿之，遂奏陳治國十策，上不從。未幾，仲復出鎮，伐西岐。仲素知兵，每攻城，必顯神通，斗法術，又引截教趙公明、雲霄、碧霄、瓊霄等諸仙襄助。雖數破敵於陣，然天命有歸，終難克勝，仲亦折於絕龍嶺。後及姜尚封神，授仲「九天應元雷聲普化天尊」。

;楊戩
:小字**二郎**，從玉泉山金霞洞玉鼎真人學。戩性聰慧，其額生三目，能辨陰陽、驅鬼魅，亦善八九玄功。武王既伐紂，戩奉師命徑投西岐。破魔家四將，擒斬梅山七傑，戩皆與焉。後與哪吒、李靖、雷震子等肉身成聖，玉帝封為「二郎顯聖真君」，鎮灌口。
:豢有細犬，名曰「哮天犬」。

;雷震子
:周文王養子也，少從闡教雲中子學。年七歲，啖異果而背生雙翅，面如鳥喙。雲中子嘉之，授金棍。武王既伐紂，雷震子奉師命效命西岐，多有殊勳。後肉身成聖，玉帝授與電母司掌雷電。

;南極仙翁
:或曰**南極老人**、**南極長生大帝**、**上清壽德星君**。闡教玉虛宮元始天尊之首徒，門下師弟甚眾，其著者有**雲中子**、**廣成子**、**赤精子**、**玉鼎真人**、**太乙真人**、**文殊廣法天尊**、**普賢真人**、**[[觀世音菩薩|慈航道人]]**、**懼留孫**等十二仙。

## 據

分類:封神演義
巴黎高等商業研究學院

**巴黎HEC商學院**或稱法國巴黎高等商學院，其名稱源自（）的縮寫，由巴黎工商會（La Chambre de Commerce de Paris）創建於1881年，前身可追溯至1818年創立的巴黎工商專業學院。

## 歷史
*1881年，學院首設於巴黎市中心的奥斯曼男爵区。
*1964年，巴黎HEC商学院搬遷至巴黎近郊的儒伊-昂-若塞斯（Jouy-en-Josas）小镇。
*1972年，校友建立了HEC基金會（The HEC Foundation）。
*1988年，HEC 與ESADE，博科尼大學和科隆大學共同建立了全球管理教育聯盟（CEMS - The Global Alliance in Management Education；簡稱CEMS）。
*1999年，由巴黎工商会巴黎商业进修中心開設的高級管理課程，合併至巴黎HEC商學院，成為EMBA課程。
*2007年，與其他11所工程師大學院共同成立巴黎高科集團（ParisTech）。
*2008年，學院因法國政府發展高等教育的政策，而成為了巴黎薩克雷科技校園的成員之一。

## 課程
目前學院提供5大類學院課程，從精英研究生院（Grande École）的管理學碩士課程，以及一般專業碩士課程（MSc），與MBA、EMBA到博士課程皆有開設。該學院頒發的學位也被法國教育部認可為國家學位。

## 現況
目前學院通過了AACSB、AMBA以及EQUIS認證，該學院在金融時報的歐洲管理學院排行（European Business School Rankings）上，2006 – 2013 年平均名列第一。

該學院的管理學碩士課程在2023年的經濟學人管理學碩士（Master in Management）全球排行榜上名列第一。

## 校友
該學院目前已經培養了許多國際知名校友，如前IMF總裁與法國前總統弗朗索瓦·奥朗德。

## 參考文獻

## 外部連結
*HEC Paris
反叛之魯路修

《**反叛之魯路修**》，日本日昪公司所製動畫，首映於二零零六年十月五日。凡二部，敍不列顛皇子魯路修復仇之事。

## 概要

魯路修者，不列顛尼亞氏。皇曆二零零零年十二月五日生於「神聖不列顛帝國」，皇帝查爾斯之十一子。其人善弈，美姿容，才識廣博。魯氏出身貴胄，然幼即喪妣，與女弟亡命於日本。及長，入讀阿什弗德學園。魯氏少入質，見君父之寡情，甚銜惡，遂有復仇之志。年十七，偶會一女名C.C.者，獲其異稟「王之力 Geass」，凡視彼方之目，彼等皆為其驅使。魯氏嘗藉其異能，假「Zero」名以創「黒之騎士團」，廣納海內志士，以謀日本獨立大業。及屢敗帝國，其勢漸成。魯氏有舊友曰朱雀者，首相樞木玄武之子，志慮忠純，勇武果毅。初，帝國入寇日本，陷之，改日本為「十一區」。朱雀少從帝國軍，頗有勳功，授圓桌騎士。

當是時，魯氏欲起事於東京，朱雀奉敕平叛，大破之，擒魯氏於御前。上命消其記憶，仍禁於學園。翌年，魯氏為C.C.所救，復得其異能。遂糾「黒之騎士團」余黨，再叛於東京。魯氏善辯，以大義說朱雀歸附，俄而弒其父，僭帝號，是為第九十九代「神聖不列顛帝國」之主。魯氏即位，廢門閥，黜貴族，庶政公諸輿論，世謂之曰「革命皇帝」也。魯氏素欲天下歸治，蓋世間殺戮已久，民怨難解。魯氏遂定策削平天下，以眾怒集於一身，既巡東京，陰詔朱雀刺己於市。魯氏薨，於是中外復安，天下遂靖矣。

## 人物

;魯路修·Vi·不列顛尼亞（聲：福山潤）
:男子，號**Zero**，神聖不列顛帝國十一皇子。
;C.C.（聲：尤加奈）
:女子，號**灰魔女**，前Geass教團之主。
;樞木朱雀（聲：櫻井孝宏）
:男子，日本人，神聖不列顛帝國圓桌騎士。
羌

**羌**，青藏高原及其邊沿古族也。古華夏以藏緬語族統稱曰羌。

殷墟甲骨載有羌方之名。《詩·商頌》雲：「昔有成湯，自彼氐羌。」《	書·牧誓》曰：「及庸、蜀、羌、髳、微、盧、彭、濮人。」秦厲共公時有無弋爰劍者，為秦所拘執，後得亡歸。漢時，羌南接蜀、漢僥外蠻夷，西北接鄯善、車師諸國。所居無常，依隨水草。地少五谷，以產牧為業。其俗氏族無定，或以父名母姓為種號。東漢有燒當、先零之亂，十六國，羌酋姚萇於長安立國後秦。趙宋時，党項羌於朔方、河西立國西夏。近代而後，以四川省阿壩州、甘孜州、綿陽市、貴州省銅仁市之爾瑪人，專稱為羌族。

分類:羌書
羯

**羯**，古族名，匈奴別部。

羯本為閹羊、健羊之字，司馬貞《史記索隱》曰：「其方人，性若羊，健捍而不均。」其源眾說紛紜：或曰匈奴別種，或曰羌胡雜種，或曰呼揭之後，或曰小月氏之後，或曰葉尼塞語系，或曰粟特康居人。晉時入居今山西省左權縣境。十六國時，羯人石勒立後趙，傳三世七帝三十八年。後世蓋吳、爾朱榮、侯景、石敬瑭諸人，皆有稱其為羯者。

分類:匈奴書
染華

**染華**，字**進樂**，北魏魏郡內黃人也。高祖冉閔。曾祖叡，前燕散騎常侍、海賓縣侯。祖興，魏太武帝安遠將軍、殿中給事、蒲陰伯。父雅，魏孝文帝武衛將軍、北中將、光祿太府二卿。

太和二十年，華除北海王常侍，稍遷鎮遠將軍射聲校尉。正光五年十月三十日，構疾逝於京都。春秋六十，追贈樂陵太守。其墓誌銘，於一九九一年秋出土於河南省偃師縣。
## 據
《染華墓誌》
分類:北朝列傳
西楚

**西楚**，古三楚之一也。即淮北之地。名江陵為南楚，吳為東楚，彭城為西楚。項羽自立為西楚霸王，王九郡，都彭城。楚漢之爭，凡四年，項羽敗於垓下，西楚亡於漢。夫自淮北沛、陳、汝南、南郡，此西楚也。從沛郡西至荊州，並西楚也。
## 據
* 《史記》卷七 項羽本紀
* 《史記》卷一百二十九 貨殖列傳

分類:楚項世家
長沙市雨花區砂子塘小學

**長沙市雨花區砂子塘小學**者，華夏之小學也，簡稱**砂小**。 公元一九六三年肇創，位湖南省長沙市雨花區砂子塘路16號。
分類:中華人民共和國小學
格林德沃之罪

《**格林德沃之罪**》，美英合製影戲，《神奇動物》第二部也。以J·K·羅琳小說改編，首映於二零一八年十一月八日。優伶埃迪·雷德梅尼、約翰尼·德普、裘德·洛等飾之，溯黑巫師格林德沃故事。

## 概要

格林德沃者，黑巫師也。其人多智，天資穎異，少入德姆蘭魔法學院。年十六，以陰習黑魔法之術，坐罪，革學籍。嘗與阿不思·鄧布利多同遊，二人皆懷志節，欲揚威於海內。後鄧氏歸家，其弟斥其愚妄，又以妹喪，遂止。格氏至東歐，奪「接骨木魔杖」於葛果羅威，藉其異能以倡亂。一九二六年，英術士紐特·斯卡曼受命魔法部，誘格氏入彀，擒之。格氏尋以易容術遁亡，奔巴黎。歸附者聞風而至，格氏遂議率黨徒削平天下，其勢益熾。紐特性慧，好持公義，遂與鄧氏告之。鄧氏既悟，乃定計，共御外侮。

## 主演

;紐特·斯卡曼（飾：埃迪·雷德梅尼）
:英國人，魔法動物學者，撰《神奇動物》。
;蒂娜·戈德斯坦（飾：凱瑟琳·沃特斯頓）
:美國人，魔法部傲羅，掌緝捕左道之柄。
;蓋勒特·格林德沃（飾：約翰尼·德普）
:黑巫師，鄧布利多舊友。後為其所敗，幽於紐蒙迦德獄。
;阿不思·鄧布利多（飾：裘德·洛）
:英國人，霍格沃茲魔法學院術士。
;阿格斯·科沃斯基（飾：丹·福格勒）
:美國人，紐約烘琣店主，與蒂娜妹奎妮相善。
;納吉尼（飾：金秀賢）
:蛇女，戲法藝者。
徐樹錚

**徐樹錚**，字**又錚**，號**鐵珊**、**則林**，又號「**小扇子**」。江蘇徐州人也，生於清光緒六年十一月十一日。十九年，中秀才。及加冠，入新軍總辦段祺瑞幕，授記室。辛亥革命起，俄而民國肇建，袁世凱組織共和政府，祺瑞長陸軍，以樹錚為陸軍次長。民國五年，世凱卒，黎元洪即位，旋以對德戰事與祺瑞相爭。祺瑞組閣，樹錚以內閣秘書長周旋府院；既引張勳進京，迫元洪下野，頗與之焉。六年，直系副總統馮國璋繼任，祺瑞再入相，仍以樹錚用事。樹錚遂結納政客，籌組「安福俱樂部」；推東海為元首，自是隱執國會威柄。七年，授樹錚奉軍副司令。六月，殺直系陸建章於天津，諸將益銜恨。

八年，授樹錚西北籌邊使兼西北邊防軍總司令。十一月，自率兵進蒙古，尋克復庫倫，執活佛博克多汗，是為「外蒙撤治」。九年，晉遠威將軍。七月，直系曹錕、吳佩孚等起兵討段，樹錚乃回師抵京勤王。佩孚素知兵，且策奉軍倒戈；未幾，與樹錚會戰數日，大破之。樹錚部皆潰，遁走上海，尋罷本兼各職。十三年，祺瑞復任臨時執政，命樹錚出洋考察各國政治。十四年十二月，樹錚率使團歸。三十日，至廊坊，建章甥馮玉祥陰遣人刺之，年四十五。

分類:中華民國列傳
傅滿洲假面

《**傅滿洲假面**》，美國米高梅公司所製影戲也。該作改編自薩克斯·羅默之《傅滿洲傳》，首映於一九三二年十一月四日。優伶鮑里斯·卡洛夫等飾之，敍傅滿洲博士之秘辛。

## 概要

傅滿洲者，清宗室，長軀疏髯，貌沉深而難測。少異敏絕倫，嘗留學西洋授數博士銜。及長，博覽經史百家，任權術，曉各國語。滿洲性忌刻，尤惡外國如仇，及入Si-Fan社，其黨徒爪牙益眾。滿洲多詭譎，每以陰謀變亂各國，西洋亦以「黃禍」視之。滿洲聞成吉思汗遺有劍與假面，得之可霸天下，將欲取。時人甚懼，然難覓其跡，遂委任英刑警奈蘭·史密斯（劉易斯·斯通飾之）訪察戡亂。
楊增新

**楊增新**，字**鼎臣**，又字**子周**。雲南蒙自人也，生於清同治三年三月四日。光緒十四年中舉人，翌年己丑科進士及第，歷授府縣官。宣統三年，授鎮迪道兼提法使。俄而辛亥革命起，新疆革命黨舉事，巡撫遁走，眾以增新沈厚英斷，擁為新疆都督。增新既柄新疆，乃以黃老術治事，整飭吏治，保境安民。於是中原紛亂，而疆省得以清平，民多交譽。民國十七年六月，增新通電易幟，以國民政府為中央，復授新疆省主席。七月七日，部曲樊耀南反，刺增新於迪化俄文法政學校，年六十四。

分類:中華民國列傳
汪暉竊作案

**汪暉竊作案**者，中華人民共和國學界公案也。

汪暉者，北京文人也。 公元二零一零年，南京文人王彬彬撰述，汪著《反抗絕望》盜作者也。 汪氏沉默。 然輿論大嘩，經久不息，六十餘教授上書，徹查剽竊之責。 汪氏遂訴狀王氏誹謗。

分類:中華人民共和國紀事
電郵

**電子郵件**，信傳於算械，通於網絡也。

用者厝書樞機，故不必遽在而得書，而以客端及網䈎偶獲之。

文「@」，別簿名與樞名，溥世數見之文也。庶務之用互聯網者，多以郵址爲津梁。

分類:互聯網
曹錕

**曹錕**，字**仲珊**，直隸天津人也。生於清同治元年十二月十二日，卒於民國二十七年五月十七日。民國十二年十月，錕以直魯豫巡閱使舉為大總統。又傳錕以千金賂議員求任，時號曰「賄選總統」。

分類:中華民國本紀
分類:中華民國總統世家
漢章德皇后

**章德皇后竇氏**，扶風平陵人，大司空融之曾孫也。祖穆，父勳，坐事死。勳尚東海恭王彊女沘陽公主，后其長女也。家既廢壞，數呼相工問息耗，見后者皆言當大尊貴，非臣妾容貌。年六歲能書，親家皆奇之。建初二年，后與女弟俱以選例入見長樂宮，進止有序，風容甚盛。漢章帝先聞后有才色，數以訊諸姬傅。及見，雅以為美，馬太后亦異焉，因入掖庭，見於北宮章德殿。后性敏給，傾心承接，稱譽日聞。明年，遂立為皇后，妹為貴人。七年，追爵謚后父勳為「安成思侯」。后寵幸殊特，專固後宮。

初，宋貴人生皇太子慶，梁貴人生和帝。后既無子，並疾忌之，數間於帝，漸致疏嫌。因誣宋貴人挾邪媚道，遂自殺，廢慶為清河王。

梁貴人者，褒親愍侯梁竦之女也。少失母，為伯母舞陰長公主所養。年十六，亦以建初二年與中姊俱選入掖庭為貴人。四年，生和帝，后養為己子。欲專名外家而忌梁氏。八年，乃作飛書以陷竦，竦坐誅，貴人姊妹以憂卒。自是宮房惵息，后愛日隆。

及帝崩，和帝即位，尊后為皇太后。皇太后臨朝，尊母沘陽公主為長公主，益湯沐邑三千戶。兄憲，弟篤、景，並顯貴，擅威權，後遂密謀不軌，永元四年，發覺被誅。

九年，太后崩，未及葬，而梁貴人姊嫕上書陳貴人枉歿之狀。太尉張酺、司徒劉方、司空張奮上奏，依光武黜呂太后故事，貶太后尊號，不宜合葬先帝。百官亦多上言者。帝手詔曰：『竇氏雖不遵法度，而太后常自減損。朕奉事十年，深惟大義，禮，臣子無貶尊上之文。恩不忍離，義不忍虧。案前世上官太后亦無降黜，其勿復議。』於是合葬敬陵，在位十八年。

分類:漢列傳
人鬼成親

《**人鬼成親**》，臺灣影戲也，成於民國百有十二年。程偉豪作、執導，許光漢、林柏宏、王淨主演。

分類:臺灣影戲
後宮之烏

《**後宮之烏**》，小說，日人白川紺子著，幻設中華風異世界。初，自平成三十年載於集英社，今既刊七卷。令和四年四月，始播動畫。按其事，謂有嬪妃，于夜明宮，使法術解諸事。

分類:平成小說
分類:令和動畫
藥師獨語

《**藥師獨語**》，輕小說，日人日向夏著，幻設中華風異世界。初，自平成廿三年載於集英社，今既刊十三卷。令和五年十月，始播動畫。按其事，謂有藥師，于後宮，任女官，善推理，解諸事。

分類:平成輕小說
分類:令和動畫
八王之亂

**八王之亂**，晉之內亂也。晉武帝踐祚，大封宗室。武帝崩，惠帝立，汝南王亮為太宰，惠帝后賈南風唆使楚王瑋誅汝南王，旋誅楚王。後，賈后廢誅太子遹。趙王倫、齊王冏、河間王颙、成都王穎、長沙王乂、東海王越先後起兵，中原大亂，前後越十六載。東海王討平諸王，然流民、五胡蜂起，晉室殆矣。
## 據
* 《晉書·惠帝紀》
分類:晉紀事
淝水之戰

**淝水之戰**，晉與前秦之決戰也。晉孝武帝太元八年八月，前秦天王苻堅大舉侵晉，據壽陽。晉錄尚書事謝安命謝石、謝玄迎戰，先破秦軍於洛澗，進逼淝水。堅欲俟玄等半渡而擊，秦兵小卻，晉降將朱序在陣後呼曰：「秦兵敗矣。」眾遂大奔。玄等因即渡河直前，秦兵退不可止，諸軍盡潰。苻堅逃返長安，前秦旋即崩潰，華北大亂。
## 據
* 《晉書·苻堅載記下》
* 《資治通鑒·卷一百五》
分類:晉紀事
分類:十六國紀事
不死少女殺人笑劇

《**不死少女殺人笑劇**》，日本國作家青崎有吾所撰小說也，其作連載於講談社。令和五年七月五日，以原著改動畫而映，畠山守導演，高木登監督之。至是年九月廿七日終幕，凡一部，後映尚未可知。

## 要角
;輪堂鴉夜
:不死者也，日本平安中生人，年九百余。性惠敏，有智鑑，姿儀絕倫。
:明治中，西洋人組織「夜宴」聞鴉夜有異術，乃遣人刺鴉夜，奪其軀體。鴉夜既諳長生，雖僅余首級，而尤可活。尋與女侍馳井靜句訪異人紓難，得遊俠真打津輕。鴉夜遂居於鳥籠，自率津輕、靜句周遊列國，以偵探其身。

;真打津輕
:日本人，戲法藝者。性詼諧，負殊力，為半鬼種。
:及遇鴉夜等，乃為之驅馳。且以武略充侍衛，從鴉夜學，世謂之「鳥籠使者」。

;馳井靜句
:日本人，鴉夜女侍也。性警，有容止。
:善射，亦長劍術。以津輕輕佻，甚銜之。

;亞森·羅賓
:法蘭西人，盜賊也。以其劫富濟貧，世謂之曰「怪盜紳士」。

;魅影
:名「艾瑞克」，波斯人，善歌，能聆音察理。

;詹姆斯·莫里亞蒂
:「夜宴」組織首領，沉深狡黠，每率眾倡亂天下。
:莫氏黨徒甚眾，其心腹股肱者有**阿萊斯特·克勞利**、**卡蜜拉**、**維克多**、**開膛手傑克**等。

;夏洛克·福爾摩斯
:英吉利人，偵探也。性異穎，善搏擊，尤嫻於推理。
:與其友**約翰·華生**同居於貝克街。華生者，以行醫為生，數贊襄福氏偵案。

;戈達勛爵
:吸血鬼也，年一百八。為人寬厚，惡殺生，攜妻子寄寓法國。

;諾拉
:人狼也，年十三。少孤，性聰慧，沈靜多智，亦能攝人心，居於沃爾芬赫雷。

## 據

分類:平成小說
分類:令和動畫
饗宴者孔明

《**饗宴者孔明**》，漫畫，日人四葉夕ト著。初，自令和元年載於講談社，今既刊十四卷。令和四年四月，始播動畫，每日放送。翌年十月，富士電視臺，始播電視劇，向井理主演。按其事，謂有蜀軍師，諸葛孔明者，疾卒，既轉世於扶桑東京澀谷，逢一樂者，曰月見英子。

## 釋義
パリピ者，今或曰「派對咖」，和言「パーティ・ピープル」，其中パリ者，派對，近於宴，ピ者，人，則「派對咖」即「饗宴者」也。

## 鏈
*漫畫之官網
*動畫之官網
*電視劇之官網

分類:令和漫畫
分類:令和動畫
分類:令和電視劇
允禩

**廉親王允禩**，初諱**胤禩**，**愛新覺羅氏**，清聖祖第八子也。

## 儲位之爭
康熙三十七年三月，封貝勒。四十七年九月，署內務府總管事。太子允礽既廢，允禩謀代立。諸皇子允禟、允䄉、允禵，諸大臣阿靈阿、鄂倫岱、揆敘、王鴻緒等，皆附允禩。允禔言於上，謂相士張明德言允禩後必大貴，上大怒，會內務府總管凌普以附太子得罪，籍其家，允禩頗庇之，上以責允禩。諭曰：「凌普貪婪巨富，所籍未盡，允禩每妄博虛名，凡朕所施恩澤，俱歸功於己，是又一太子矣！如有人譽允禩，必殺無赦。 」翌日，召諸皇子入，諭曰：「當廢允礽時，朕即諭諸皇子有鑽營為皇太子者，即國之賊，法所不容。允禩柔姦性成，妄蓄大志，黨羽相結，謀害允礽。今其事皆敗露，即鎖系，交議政處審理。」允禟語允禵，入為允禩營救，上怒，出佩刀將誅允禵；允祺跪抱勸止，上怒少解，仍諭諸皇子、議政大臣等毋寬允禩罪。

逮相士張明德會鞫，詞連順承郡王布穆巴，公賴士、普奇，順承郡王長史阿祿。張明德坐凌遲處死，普奇奪公爵，允禩亦奪貝勒，為閑散宗室。上復諭諸皇子曰：「允禩庇其乳母夫雅齊布，雅齊布之叔厩長吳達理與御史雍泰同榷關稅，不相能，訴之允禩，允禩借事痛責雍泰。朕聞之，以雅齊布發翁牛特公主處。允禩因怨朕，與褚英孫蘇努相結，敗壞國事。允禩又受制於妻，妻為安郡王岳樂甥，嫉妒行惡，是以允禩尚未生子。此皆爾曹所知，爾曹當遵朕旨，方是為臣子之理；若不如此存心，日後朕考終，必至將朕躬置乾清宮內，束甲相爭耳。」上幸南苑，遘疾，還宮，召允禩入見，並召太子使居咸安宮。

未幾，上命諸大臣於諸皇子中舉可為太子者，阿靈阿等私示意諸大臣舉允禩。上曰：「允禩未更事，且罹罪，其母亦微賤，宜別舉。」上釋允礽，亦復允禩貝勒。四十八年正月，上召諸大臣，問倡舉允禩為太子者，諸臣不敢質言。上以大學士馬齊先言眾欲舉允禩，因譴馬齊，不復深詰。尋復立允礽為太子。五十一年十一月，复廢允礽。

## 封王獲罪
六十一年十一月，上疾大漸，召允禩及諸皇子允祉、允祐、允禟、允䄉、允祹、允祥同受末命。世宗即位，命允禩總理事務，進封「廉親王」，授理籓院尚書。雍正元年，命辦理工部事務。太子允礽之廢也，允禩謀繼立，世宗深憾之。允禩亦知世宗憾之深也，居常怏怏。封親王命下，其福晉烏雅氏對賀者曰：「何賀為？慮不免首領耳！」語聞，世宗憾滋甚。會副都統祁爾薩條奏：「滿洲俗遇喪，親友饋粥吊慰。後風俗漸弛，大設奢饌，過事奢靡。」上用其議申禁，因諭斥：「允禩居母妃喪，沽孝名，百日後猶扶掖匍匐而行；而允䄉，允禟、允禵指稱饋食，大肆筵席，皇考諭責者屢矣。」二年，上諭曰：「允禩素行陰狡，皇考所深知，降旨不可悉數。自朕即位，優封親王，任以總理事務。乃不能輸其誠悃以輔朕躬，懷挾私心，至今未已。凡事欲激朕怒以治其罪，加朕以不令之名。允禩在諸弟中頗有治事材，朕甚愛惜之，非允禟、允䄉等可比，是以屢加教誨，令其改過，不但成朕友於之誼，亦全前三復教誨之理？朕一身上關宗廟社稷，不得不為？皇考慈愛之衷。朕果欲治其罪，豈有於防範。允禩在皇考時，恣意妄行，匪伊朝夕，朕可不念祖宗肇造鴻圖，以永貽子孫之安乎？」

三年二月，三年服滿。以允禩任總理事務，挾私懷詐，有罪無功，不予議敘。尋因工部製祈榖壇祖宗神牌草率，阿爾泰駐兵軍器粗窳，屢下詔詰責允禩；允禩議減內務府披甲，上令覆奏，又請一佐領增甲九十餘副。上以允禩前後異議，諭謂：「陰邪叵測，莫此為甚！」因命一佐領留甲五十副不即裁，待缺出不補。隸內務府披甲諸人集允禩邸囂閧，翌日，又集副都統李延禧家，且縱掠。上命捕治，諸人自列允禩使閧延禧家，允禩不置辯。上命允禩鞫定為首者立斬，允禩以五人姓名上，上察其一乃自首，其一堅稱病未往，責允禩所讞不實。宗人府議奪允禩爵，上命寬之。允禩杖殺護軍九十六，命太監閻倫隱其事，厚賜之。宗人府复議奪允禩爵，上复寬之。

## 革籍除名
四年正月，上御西暖閣，召諸王大臣暴允禩罪狀，略曰：「當時允禩希冀非望，欲沽忠孝之名，而事事傷聖祖之心。二阿哥坐廢，聖祖命朕與允禩在京辦事，凡有啟奏，皆蒙御批，由允禩藏貯。嗣問允禩，則曰：'前值皇考怒，恐不測，故焚毀筆札，禦批亦納其中。'此允禩親向朕言者。聖祖升遐，朕念允禩夙有才幹，冀其痛改其非，為國家出力，令其總理事務，加封親王，推心置腹。三年以來，宗人府及諸大臣劾議，什伯累積，朕百端容忍，乃允禩詭譎陰邪，狂妄悖亂，包藏禍心，日益加甚。朕令宗人府訊問何得將皇考禦批焚毀，允禩改言：'抱病昏昧，誤行燒毀。'及朕面質之，公然設誓，詛及一家。允禩自絕於天，自絕於祖宗，自絕於朕，斷不可留於宗姓之內，為我朝之玷！謹述皇考諭，遵先朝削籍離宗之典，革去允禩黃帶子，以儆兇邪，為萬世子孫鑑戒。」並命逐其福晉還外家。

二月，授允禩為民王，不留所屬佐領人員，凡朝會，視民公、侯、伯例，稱親王允禩。諸王大臣請誅允禩，上不許。尋命削王爵，交宗人府圈禁高牆。宗人府請更名編入佐領：​​允禩改名「阿其那」，子弘旺改「菩薩保」。六月，諸王大臣复臚允禩罪狀四十事，請與允禟、允禵並正典刑，上暴其罪於中外。九月，允禩患嘔噦，命給與調養，未幾卒於幽所。諸王大臣仍請戮屍，不許。

乾隆四十三年正月，高宗諭曰：「聖祖第八子允禩，第九子允禟結黨妄行，罪皆自取。皇考僅令削籍更名，以示愧辱。就兩人心術而論，覬覦窺竊，誠所不免，及皇考紹登大寶。皇考晚年屢向朕諭及，愀然不樂，意頗悔矣。怨尤誹謗，亦情事所有，特未有顯然悖逆之，若將有待。朕今臨御四十三年矣，此事重大，朕若不言，後世子孫無敢言者。允禩、允禟仍復原名，收入玉牒，子孫一併入。此實仰體皇考仁心，申未竟之緒，想在天之靈​​亦當愉慰也。」

## 據
*《清史稿/卷二百二/諸王六》

分類:清列傳
韋皇后

**[[唐中宗]]韋皇后**，京兆萬年人也。祖弘表，貞觀中為曹王府典軍。

## 廢而復立
中宗為太子時，納后為妃，仍擢后父普州參軍玄貞為豫州刺史。嗣聖元年，立為皇后。其年，中宗見廢，后隨從房州。時中宗懼不自安，每聞制使至，惶恐欲自殺。后勸王曰：「禍福倚伏，何常之有？豈失一死，何遽如是也！」累年同艱危，情義甚篤。所生懿德太子、永泰、永壽、長寧、安樂四公主，安樂最幼，生於房州，帝自脫衣裹之，遂名曰「裹兒」，特寵異焉。及中宗復立為太子，又立后為妃。時上官昭容常勸后行則天故事，乃上表請天下士庶為出母服喪三年；又請百姓以年二十三為丁，五十九免役，改易制度，以收時望。制皆許之。

## 結黨預政
帝在房州時，常謂后曰：「一朝見天日，誓不相禁忌。」及得志，受上官昭容邪說，引武三思入宮中，升御床，與后雙陸，帝為點籌，以為歡笑，醜聲日聞於外。乃大出宮女，雖左右內職，亦許時出禁中。上官及宮人貴幸者，皆立外宅，出入不節，朝官邪佞者候之，恣為狎遊，祈其賞秩，以至要官。時侍中敬暉謀去諸武，武三思患之，乃結上官以為援，因得幸於后，潛入宮中謀議，乃諷百官上帝尊號為「**應天皇帝**」，后為「**順天皇后**」。帝與后親謁太廟，告謝受尊號之意。於是三思驕橫用事，敬暉、王同皎相次夷滅，天下咸歸咎於后。后方優寵親屬，內外封拜，遍列清要。又欲寵樹安樂公主，乃制公主開府，置官屬。太平公主儀比親王，長寧、安樂二府不置長史而已。宜城公主等以非后所生，各減太平之半。安樂恃寵驕恣，賣官鬻獄，勢傾朝廷，常自草制敕，掩其文而請帝書焉，帝笑而從之，竟不省視。又請自立為皇太女，帝雖不從，亦不加譴。所署府僚，皆猥濫非才，又廣營第宅，侈靡過甚。長寧及諸公主叠相仿效，天下咸嗟怨之。

神龍三年，節湣太子既卒，宗楚客率百僚上表，加后號為順天翊聖皇后。景龍二年春，宮中希旨，妄稱后衣箱中有五色雲出，帝使畫工圖之，出示於朝，乃大赦天下，百僚母妻各加邑號。右驍衛將軍、知太史事迦葉誌忠上表曰：

「昔高祖未受命時，天下歌《桃李子》；太宗未受命時，天下歌《秦王破陣樂》；高宗未受命時，天下歌《側堂堂》；天后未受命時，天下歌《武媚娘》。伏惟應天皇帝未受命時，天下歌《英王石州》；順天皇后未受命時，天下歌《桑條韋也》。女行六合之內，齊首蹀足，應四時八節之會，歌舞同歡。豈與夫《簫韶》九成、百獸率舞同年而語哉！伏惟皇后降帝女之精，合為國母，主蠶桑以安天下，后妃之德，於斯為盛。謹進《桑條歌》十二篇，伏請宣布中外，進入樂府，皇后先蠶之時，以享宗廟。」

帝悅而許之，特賜誌忠莊一區、雜彩七百段。太常少卿鄭愔又引而申之，播於舞詠，亦受厚賞。兵部尚書宗楚客又諷補闕趙延禧表陳符命，解《桑條》以為十八代之符，請頒示天下，編諸史冊。帝大悅，擢延禧為諫議大夫。時上官昭容與其母鄭氏及尚宮柴氏、賀婁氏，樹用親黨，廣納貨賂，別降墨敕，斜封授官，或出臧獲屠販之類，累居榮秩。又引女巫趙氏出入禁中，封為隴西夫人，勢與上官為比。

## 帝薨遭戮
三年冬，帝將親祠南郊，國子祭酒祝欽明、司業郭山惲建議云：「皇后亦合助祭。」太常博士唐紹、蔣欽緒上疏爭之。尚書右僕射韋巨源詳定儀注，遂希旨協同欽明之議。帝納其言，以后為亞獻，仍以宰相女為齊娘，以執籩豆。欽明又欲請安樂公主為終獻，迫於時議而止。四年正月望夜，帝與后微行市裏，以觀燒燈。又放宮女數千，夜遊縱觀，因與外人陰通，逃逸不還。時國子祭酒葉靜能善符禁小術，散騎常侍馬秦客頗閑醫藥，光祿少卿楊均以調膳侍奉，皆出入宮掖。均與秦客皆得幸於后，相次丁母憂，旬日悉起復舊職。時安樂公主與駙馬武延秀、侍中紀處訥、中書令宗楚客、司農卿趙履溫互相猜貳，叠為朋黨。

六月，帝遇毒暴崩。時馬秦客侍疾，議者歸罪於秦客及安樂公主。后懼，秘不發喪，引所親入禁中，謀自安之策。以刑部尚書裴談、工部尚書張錫知政事，留守東都。又命左金吾大將軍趙承恩及宦者左監門衛大將軍薛崇簡帥兵五百人往筠州，以備譙王重福。后與兄太子少保溫定策，立溫王重茂為皇太子，召諸府兵五萬人屯京城，分為左右營，然後發喪。殤帝即位，尊后為皇太后，臨朝攝政。韋溫總知內外兵馬，守援宮掖；駙馬韋捷、韋濯分掌左右屯營；武延秀及溫從子播、族弟璿、外甥高崇，共典左右羽林軍及飛騎、萬騎。播、璿欲先樹威嚴，拜官日先鞭萬騎數人，眾皆怨，不為之用。

時京城恐懼，相傳將有革命之事，往往偶語，人情不安。臨淄王率薛崇簡、鐘紹京、劉幽求領萬騎及總監，丁未，入自玄武門，至左羽林軍，斬將軍韋璿、韋播及中郎將高崇於寢帳。遂斬關而入，至太極殿。后惶駭遁入殿前飛騎營，及武延秀、安樂公主皆為亂兵所殺。分遣萬騎誅其黨與韋溫、溫從子捷，及族弟嬰；宗楚客、弟晉卿，紀處訥，馬秦客，葉靜能，楊均，趙履溫，衛尉卿王哲，太常卿李曳，將作少匠李守質及韋氏武氏宗族，無少長皆斬之。梟后及安樂公主首於東市。翌日，敕收后屍，葬以一品之禮，追貶為庶人。

## 引據
*宋 歐陽修等纂《新唐書·卷七十六》

分類:唐列傳
李泰

**濮恭王泰**，字**惠褒**，姓**李氏**，唐太宗第四子也。始王宜都，徙封衛，繼懷王後。又徙封越，為揚州大都督。再遷雍州牧、左武候大將軍，改王魏。

## 位比儲貳
泰好士，善屬文，太宗詔即府置文學館，得自引學士。又以泰大腰腹，聽乘小輿至朝。司馬蘇勖勸泰延賓客著書，如古賢王。泰乃奏撰《括地志》，於是引著作郎蕭德言、秘書郎顧胤、記室參軍蔣亞卿、功曹參軍謝偃等撰次。衛尉供帳，光祿給食，士有文學者多與，而貴遊子弟更相因藉，門若市然。泰悟其過，欲速成，乃分道計州，繙緝疏錄，凡五百五十篇，歷四期成。詔藏秘閣，所賜萬段。

後太宗幸泰延康坊第，曲赦長安死罪，免坊人一年租，府僚以差賜帛。又泰月稟過太子承乾遠甚，諫議大夫褚遂良諫曰：「聖人尊嫡卑庶，謂之儲君，故用物不會，與王共之，庶子不得為比，所以塞嫌萌，杜禍源。先王法制，本諸人情，知有國家者必有嫡庶，庶子雖愛，不得過嫡子。如當親者疏，當尊者卑，則私恩害公，惑誌亂國。今魏王稟料過東宮，議者以為非是。昔漢竇太后愛梁王，封四十餘城。王築苑三百里，治宮室，為復道，費財巨萬，出警人蹕，一不得意，遂發病死。宣帝亦驕淮陽王，幾至於敗，輔以退讓之臣，乃克免。今魏王新出閤，且當示以節儉，自可在後月加歲增。又宜擇師傅，教以謙儉，勉以文學，就成德器，此所謂聖人之教，不肅而成也。」

## 謀奪東宮
太宗又敕泰入居武德殿，侍中魏徵亦言：「王為陛下愛子，欲安全之，則不當使居嫌疑之地。今武德殿在東宮之西，昔海陵居之矣，論者為不可。雖時與事異，人之多言，尚或可畏。又王之心亦弗遑舍，願罷之，成王以寵為懼之美。」太宗悟，乃止。時太子承乾病蹇，泰以計傾之，乃引駙馬都尉柴令武、房遺愛等布腹心，而韋挺、杜楚客相繼攝府事。二人者，為泰要結中朝臣，津介賂遺，群臣更附為朋黨。

承乾懼，陰遣人稱泰府典簽詣玄武門上封，太宗省之，書言泰罪，上怒，即遣捕詰，不獲。既而太子敗，太宗陰許立泰，岑文本、劉洎請遂立泰為太子。長孫無忌固欲立晉王治，太宗以太原石文有「治萬吉」，復欲從無忌。泰微知之，因語晉王：「爾善元昌，得無及乎？」王憂甚，太宗怪之，以故對，上憮然悟。會召承乾譴勒，承乾曰：「臣貴為太子，尚何求？但為泰所圖，與朝臣謀自安爾。無狀之人，遂教臣為不軌事。若泰為太子，正使其得計耳。」太宗曰：「是也，有如立泰，則副君可詭求而得。使泰也立，承乾、治俱死；治也立，泰、承乾可無它。」

## 失勢遠竄
即幽泰將作監，解雍州牧、相州都督、左武候大將軍，降王東萊。因詔：「自今太子不道、籓王窺望者，兩棄之，著為令。」然太宗猶謂無忌曰：「公勸我立雉奴，雉奴仁懦，得無為宗社憂，奈何？」泰尋改王順陽，居均州之鄖鄉。太宗嘗持泰表語左右曰：「泰文辭可喜，豈非才士？我心念泰無已時，但為社稷計，遣居外，使兩相完也。」貞觀二十一年進王濮。高宗即位，詔泰開府置僚屬，車服羞膳異等。薨鄖鄉，年三十五，謚曰「**恭**」，贈太尉、雍州牧。

## 據
*《新唐書/卷八十》宋歐陽修等撰

分類:唐列傳
北漢世祖

**北漢世祖神武皇帝**，姓**劉氏**，諱**旻**，後漢高祖母弟也。初名**崇**，為人美鬚髯，目重瞳子。

## 封藩河東
少無賴，嘗黥為卒。高祖事晉為河東節度使，以旻為都指揮使。高祖即帝位，以為太原尹、北京留守、同中書門下平章事。隱帝時，累加中書令。隱帝少，政在大臣，周太祖為樞密使，新討三叛，立大功，而與旻素有隙，旻頗不自安，謂判官鄭珙曰：「主上幼弱，政在權臣，而吾與郭公不叶，時事如何？」珙曰：「漢政將亂矣！晉陽兵雄天下，而地形險固，十州征賦足以自給。公為宗室，不以此時為計，後必為人所制。」旻曰：「子言，乃吾意也。」乃罷上供征賦，收豪傑，籍丁民以益兵。三年，周太祖起魏，隱帝遇弒，旻乃謀舉兵。

周太祖之自魏入也，反狀已白，而漢大臣不即推尊之，故未敢即立，乃白漢太后，立旻子贇為漢嗣，遣宰相馮道迎贇于徐州。當是時，人皆知太祖之非實意也，旻獨喜曰：「吾兒為帝矣，何患！」乃罷兵，遣人至汴梁。周太祖少賤，黥其頸上為飛雀，世謂之「郭雀兒」。太祖見旻使者，具道所以立贇之意，因自指其頸以示使者曰：「自古豈有雕青天子？幸公無以我為疑。」旻喜，益信以為然。

太原少尹李驤曰：「郭公舉兵犯順，其勢不能為漢臣，必不為劉氏立後。」因勸旻以兵下太行，控孟津以俟變，庶幾贇得立，贇立而罷兵可也。旻大罵曰：「驤腐儒，欲離間我父子！」命左右牽出斬之。驤臨刑歎曰：「吾為愚人畫計，死誠宜矣！然吾妻病，不可獨存，願與之俱死。」旻聞之，即并戮其妻于市，以其事白漢，以明無佗。已而周太祖果代漢，降封贇湘陰公。旻遣牙將李𧦬奉書周太祖，求贇歸太原，而贇已死。旻慟哭，為李驤立祠，歲時祠之。

## 稱帝抗周
旻乃以周廣順元年正月戊寅即皇帝位于太原，授子承鈞為太原尹，判官鄭珙、趙華為宰相，都押衙陳光裕為宣徽使，遣通事舍人李𧦬間行使于契丹。契丹永康王兀欲與旻約為父子之國，旻乃遣宰相鄭珙致書兀欲，稱姪皇帝，以叔父事之而已。兀欲遣燕王述軋、政事令高勳以冊尊旻為漢神武皇帝，并冊旻妻為皇后。兀欲性豪儁，漢使者至，輒以酒肉困之，珙素有疾，兀欲彊之飲，一夕而以醉卒。然兀欲聞旻自立，頗幸中國多故，乃遣其貴臣述軋、高勳以自愛黃騮、九龍十二稻玉帶報聘。

已而兀欲為述軋所弒，述律代立。旻遣樞密直學士王得中聘于述律，求兵以攻周。述律遣蕭禹厥率兵五萬助旻。旻出陰地攻晉州，為王峻所敗。是歲大寒，旻軍凍餒，亡失過半。明年，又攻府州，為折德扆所敗，德扆因取岢嵐軍。

周太祖崩，旻聞之喜。遣使乞兵于契丹。契丹遣楊衮將鐵馬萬騎及奚諸部兵五六萬人號稱十萬以助旻。旻以張元徽為先鋒，自將騎兵三萬攻潞州。潞州李筠遣穆令鈞以步騎三千拒元徽于太平驛，元徽擊敗之，遂圍潞州。

## 南侵兵敗
是時，周世宗新即位，以謂旻幸周有大喪，而天子新立，必不能出兵，宜自將以擊其不意。自宰相馮道等多言不可，世宗意甚銳。顯德元年三月親征，甲午，戰于高平，李重進、白重贊將左，樊愛能、何徽將右，向訓、史彥超居中軍，張永德以禁兵衞蹕。旻亦列為三陣，張元徽居東偏，楊衮居西偏，旻居其中。衮望周師謂旻曰：「勍敵也，未可輕動！」旻奮髯曰：「時不可失，無妄言也！」衮怒而去。旻號令東偏先進，王得中叩馬諫曰：「南風甚急，非北軍之利也，宜少待之。」旻怒曰：「老措大，毋妄沮吾軍！」即麾元徽，元徽擊周右軍，兵始交，愛能、徽退走，其騎軍亂，步卒數千棄甲叛降元徽，呼萬歲聲振川谷。世宗大駭，躬督戰士，士皆奮命爭先，而風勢愈盛，旻自麾赤幟收軍，軍不可遏，旻遂敗。日暮，旻收餘兵萬人阻澗而止。

是時，周之後軍，劉詞將之，在後未至，而世宗銳於速戰，戰已勝，詞軍繼至，因乘勝追擊之，旻又大敗，輜重器甲、乘輿服御物皆為周師所獲。旻獨乘契丹黃騮，自鵰窠嶺間道馳去，夜失道山谷間，得村民為鄉導，誤趨平陽，得佗道以歸，而張元徽戰歿于陣。楊衮怒旻，按兵西偏不戰，故獨全軍而返。旻歸，為黃騮治廄，飾以金銀，食以三品料，號「自在將軍」。

世宗休軍潞州，大宴將士，斬敗將樊愛能、何徽等七十餘人，軍威大振。進攻太原，遣符彥卿、史彥超北控忻口，以斷契丹援路。太原城方四十里，周師去城三百步，圍之匝，自四月至於六月，攻之不克，而彥卿等為契丹所敗，彥超戰歿，世宗遽班師。

初，周師圍城也，旻遣王得中送楊衮以歸，因乞援兵於契丹，契丹發數萬騎助旻，遣得中先還。至代州，代州將桑珪殺防禦使鄭處謙，以城降周，并送得中于周。世宗召問得中虜助兵多少，得中言送衮歸，無所求也，世宗信之。已而契丹敗符彥卿於忻口，得中遂見殺。旻自敗於高平，已而被圍，以憂得疾，明年十一月卒，年六十，子承鈞立。

## 據
*《新五代史/卷七十》宋歐陽修等撰

分類:北漢世家
劉縯

**齊武王縯**，姓**劉氏**，字**伯升**，漢光武帝之長兄也。

## 立志復漢
性剛毅，慷慨有大節，自王莽篡漢，常憤憤，懷復社稷之慮。不事家人居業，傾身破產，交結天下雄俊。莽末，盜賊群起，南方尤甚。伯升召諸豪傑計議曰：『王莽暴虐，百姓分崩。今枯旱連年，兵革並起。此亦天亡之時，復高祖之業，定萬世之秋也。』眾皆然之。於是分遣親客，使鄧晨起新野，光武與李通、李軼起於宛。伯升自發舂陵子弟，合七八千人，部署賓客，自稱柱天都部。使宗室劉嘉往誘新市、平林兵王匡、陳牧等，合軍而進，屠長聚及唐子鄉，殺湖陽尉，進拔棘陽，因欲攻宛。至小長安，與王莽前隊大夫酎阜、屬正梁丘賜戰。時天密霧，漢軍大敗，姊元弟仲皆遇害，宗從死者數十人。伯升復收會兵眾，還保棘陽。

阜、賜乘勝，留輜重於藍鄉，引精兵十萬南渡黃淳水，臨沘水，阻兩川間為營，絕後橋，示無還心。新市、平林見漢兵數敗，阜、賜軍大至，各欲解去，伯升甚患之。會下江兵五千餘人至宜秋，乃往為說合從之勢，下江從之。伯升於是大饗軍士，設盟約。休卒三日，分為六部，潛師夜起，襲取藍鄉，盡獲其輜重。明旦，漢軍自西南攻酎阜，下江兵自東南攻梁攻丘賜。至食時，賜陳潰，阜軍望見散走，漢兵急追之，卻迫黃淳水，斬首溺死者二萬餘人，遂斬阜、賜。

## 勇冠天下
王莽納言將軍嚴尤、秩宗將軍陳茂聞阜、賜軍敗，引欲據宛。伯升乃陳兵誓眾，焚積聚，破釜甑，鼓行而前，與尤、茂遇育陽下，戰，大破之，斬首三千餘級。尤、茂棄軍走，伯升遂進圍宛，自號柱天大將軍。王莽素聞其名，大震懼，購伯升邑五萬戶，黃金十萬斤，位上公。使長安中官署及天下鄉亭皆畫伯升像於塾，旦起射之。

自阜、賜死後，百姓日有降者，眾至十餘萬。諸將會議立劉氏以從人望，豪傑咸歸於伯升，而新市、平林將帥樂放縱，憚怕升威明而貪聖公懦弱，先共定策立之，然後使騎召伯升，示其議。伯升曰：『諸將軍幸欲尊立宗室，其德甚厚，然愚鄙之見，竊有未同。今赤眉起青、徐，眾數十萬，聞南陽立宗室，恐赤眉復有所立，如此，必將內爭。今王莽未滅，而宗室相攻，是疑天下而自損權，非所以破莽也。且首兵唱號，鮮有能遂，陳勝、項籍，即其事也。舂陵去宛三百里耳，未足為功。遽自尊立，為天下準的，使後人得承吾敝，非計之善者也。今且稱王以號令。若赤眉所立者賢，相率而往從之；若無所立，破莽降赤眉，然後舉尊號，亦未晚也。願各詳思之。』諸將多曰『善』。將軍張卬拔劍擊地曰：『疑事無功。今日之議，不得有二。』眾皆從之。

## 遭讒身死
聖公既即位，拜伯升為大司徒，封漢信侯。由是豪傑失望，多不服。平林後部攻新野，不能下。新野宰登城言曰：『得司徒劉公一信，願先下。』及伯升軍至，即開城門降。五月，伯升拔宛。六月，光武破王尋、王邑，自是兄弟威名益甚。

更始君臣不自安，遂共謀誅伯升，乃大會諸將，以成其計。更始取伯升寶劍視之，繡衣御史申屠建隨獻玉玦，更始竟不能發。及罷會，伯升舅樊宏謂伯升曰：『昔鴻門之會，范增舉玦以示項羽。今建此意，得無不善乎？』伯升笑而不應。初，李軼諂事更始貴將，光武深疑之，常以戒伯升曰：『此人不可復信。』又不受。

伯升部將宗人劉稷，數陷陳潰圍，勇冠三軍。時將兵擊魯陽，聞更始立，怒曰：『本起兵圖大事者，伯升兄弟也，今更始何為者邪？』更始君臣聞而心忌之，以稷為抗威將軍，稷不肯拜。更始乃與諸將陳兵數千人，先收稷，將誅之，伯升固爭。李軼、朱鮪因勸更始並執伯升，即日害之。建武十五年，追謚伯升曰「齊武王」。

## 據
*《後漢書/卷十四》宋·范曄撰

分類:漢列傳
關中

**關中**，乃陜西省之渭水平原也。《史記·項羽本紀》曰：人或說項王曰：「關中阻山河四塞，地肥饒，可都以霸。」集解引徐廣曰：「東函谷，南武關，西散關，北蕭關。」另作東自函谷關，西至隴關，二關之間謂之關中。晉潘岳有《關中記》。
## 據
* 《史記集解·項羽本紀》
分類:陝西省地理
略陽縣

**略陽縣**，為陝西省漢中市之縣也。

略陽之名，源出甘肅天水之地。漢天水郡有略陽道，漢建武八年，改街泉縣置略陽縣，屬天水郡，治今秦安隴城鎮。永平十六年，天水郡改漢陽郡，漢獻帝初平四年分置永陽郡，曹魏再改廣魏郡，略陽縣皆屬之。晉武帝泰始中，廣魏郡改略陽郡，治臨渭，北魏改略陽縣為隴城縣，隋廢略陽郡。

北魏时，梁州之武興縣有略陽之人遷入。隋改順政縣，為興州治，南宋興州改沔州，順政縣復改略陽縣。略陽縣明清皆屬漢中府，中華人民共和國而屬漢中市也。

分類:陝西省地理
漁陽

**漁陽**，燕地之郡縣也。

戰國燕置漁陽郡及縣，治於今北京市密雲區西南，秦因之。秦二世元年七月，發閭左謫戍漁陽。漢魏沿置，晉南北朝中，廢置不常，隋初廢之。

隋煬帝時，重置漁陽郡於無終縣，今天津市薊州區也。唐興，改漁陽郡為薊州，無終縣為漁陽縣，玄宗天寶中，復改薊州為漁陽郡，白居易長恨歌云漁陽鼙鼓動地來。肅宗平安慶緒，漁陽郡復改為薊州也。然漁陽縣歷後唐、遼、金、元，至明初廢入薊州。

分類:河北地理志
分類:北京市
分類:天津市
風傳媒

**風傳媒**者，台灣媒體也，公元二〇一四年肇創。
縮圖|風傳媒
## 據
*風傳媒:關於
分類:藝文志
遼西郡

**遼西郡**，郡治於遼水之西也。戰國燕置，秦治陽樂，即今遼寧省義縣之西也。漢因之，屬幽州，轄今河北省遷西縣、樂亭縣之東，長城之南，大淩河下遊之西。曹魏陽樂遷今河北省撫寧城關鎮西洋河沿，榆關之東屬昌黎郡也。前燕遼西移治令支，即今河北省遷安縣之西也，北燕移治肥如，即今河北省盧龍縣之北也，北齊廢，地入北平郡。隋煬帝時，復改營州置遼西郡，治柳城縣，即今遼寧省朝陽市也。唐興，復廢遼西郡，仍為營州。
## 據
* 《漢書·地理志》
* 《水經註》
分類:郡
晉陽

**晉陽**，今山西省太原市之地也。古唐國之地，春秋晉邑。趙簡子入晉陽以叛，智伯遏晉水以灌晉陽，皆此也。戰國趙置縣，秦因之，屬太原郡，漢、魏、晉、北魏沿置。

梁武帝僑置於今江西省彭澤縣之東北。隋初廢入彭澤縣。

北齊河清四年太原之晉陽，移治於汾水東，武平六年於故城置龍山縣。隋文帝開皇十年改晉陽縣為太原縣，龍山縣為晉陽縣。宋太宗太平興國四年置晉陽新城於故城北，改為平晉縣。
## 據
* 《讀史方輿紀要》卷四十 太原府太原縣
* 《嘉慶一統志》卷一百三十六 太原府一 晉陽故城
分類:山西省
長江書獎案

**長江書獎案**者，中華人民共和國學界公案也。  西元一九九九年，香港富賈李嘉誠，捐資助學，長江書獎始設。北京文人汪暉，評審也。 首屆獎頒，汪氏自選集上榜，輿論嘩然。
分類:中華人民共和國紀事
外國哲學

**《外國哲學》**者，中華人民共和國叢刊也。 公元一九八一年肇創，東、西洋哲學兼研，開改開風氣之先，北京大學哲學系主撰。

分類:中華人民共和國藝文
枋頭

**枋頭**，古稱淇水口，於今之河南省浚縣西南淇門渡。漢獻帝建安九年，曹操於此以大枋木作堰，堵淇水使之東入白溝，以運軍糧民食，此地遂稱枋頭。晉太和四年，桓溫伐前燕，為慕容垂所襲，大敗於此。
## 據
* 《水經註》卷九 淇水
* 《晉書》桓溫列傳、苻洪載記
分類:河南省
破滅王國

《**破滅王國**》，日本國畫師Yoruhashi所作漫畫也。令和五年十月六日，以原著改動畫而映，元永慶太郎導演，鴻野貴光監督之。是時播映未竟，凡一部。

## 要角
* **阿德尼斯**
:人類，赤髮黑瞳，善書藝，少從魔女克蘿耶遊。及克氏為利迪亞人所殺，阿氏遂有復仇雪恨之志。

* **多羅卡**
:魔女，容止端麗，曉魔法。其人性淳良，急公好義，與阿德尼斯相善。

* **克蘿耶·摩根**
:號曰「冰之魔女」，道術高深。阿德尼斯師從之，學其魔法。

* **凱特**
:人類，利迪亞廿三代皇帝。剛毅果戾，以魔女為寇仇。

* **多羅緹婭·格雷特**
:魔女，性沉深，亦諳權謀術數。曉異術，能攝人心魄，以利迪亞皇妃隱執政柄。

* **安娜**
:魔女，多羅卡之友，善複製魔法。

* **奧菲莉亞·克萊門汀**
:號曰「天啟魔女」，月園之主。

* **白兔**
:人類，利迪亞帝國諜報局長。

* **大和**
:人類，利迪亞帝國保安局長。

* **雪兒**
:人類，利迪亞帝國保安局副局長，大和之女弟。

* **海德拉**
:人類，醫療國院長。工醫，嗜麻藥，尤惡兵事，嘗製有克隆人「蜜依·尤芙拉特斯」。

分類:平成漫畫
分類:令和動畫
湯若望

**湯若望**，初名**約翰亞當沙耳**，姓**方白耳氏**，德意志科隆人。

## 徙明傳教
萬曆四十六年，湯若望與耶穌會教士金尼閣、鄧玉函等二十餘人泛海出葡萄牙，欲入明傳教。明年，至澳門，不數年，盡習漢文，湯若望自上書請入京師，許之，遍遊各省。崇禎初，日食失驗，大學士徐光啟上言：「台官用郭守敬法，歷久必差，宜及時修正。」明威宗用其議，設局修改曆法，光啟為監督，乃徵湯若望入局掌推算。光啟卒，以李天經代，奏進湯若望所著書，迭與台官測日食、候節氣，並考定置閏先後，湯若望術輒驗。威宗知西法果密，欲據以改大統術，未行而明亡。

清順治元年，睿親王多爾袞陷北京，是歲六月，湯若望啟言：「臣於明崇禎二年來京，用西洋新法釐正舊曆，制測量日月星晷、定時考驗諸器。近遭賊毀，擬重製進呈。先將本年八月初一日日食，照新法推步。京師日食限分秒並起復方位，與各省所見不同諸數，開列呈覽。」王命湯若望修正曆法。七月，禮部啟請頒歷，王言：「治歷明時，帝王所重。今用新法正歷，以敬迓天休，宜名​​時憲歷，用稱朝廷憲天乂民之至意。自順治二年始，即用新歷頒行天下。」湯若望復啟言：「敬授人時，全以節氣交宮，與太陽出入、晝夜時刻為重。今節氣、日時、刻分與太陽出入、晝夜時刻，俱照道里遠近推算，增加歷首，以協民時，利民用。」王獎其精確。八月丙​​辰朔，日有食之。王令湯若望率欽天監官赴觀像台測驗，惟新法吻合，大統、回回二法時刻俱不協。

## 輾轉修曆

及清世祖入北京，十一月，以湯若望掌欽天監事，湯若望疏辭，上不許。又疏請別給敕印，而以監印繳部，謂治歷之責，學道之志，庶可並行不悖，上亦不許。並諭湯若望遵旨率屬精修曆法，整頓監規，如有怠玩侵紊，即行參奏。加太僕寺卿，尋改太常寺卿。十年三月，賜號「**通玄教師**」，敕曰：「國家肇造鴻業，以授時定歷為急務。羲和而後，如漢洛下閎、張衡，唐李淳風、僧一行，於曆法代有損益。元郭守敬號為精密，然經緯之度，尚不能符合天行，其後晷度遂以積差。爾湯若望來自西洋，精於象緯，閎通曆法。徐​​光啟特薦於朝，一時專家治歷如魏文魁等，實不及爾。但以遠人，多忌成功，終不見用。朕承天眷，定鼎之初，爾為朕脩大清時憲歷，迄於有成。又能潔身持行，盡心乃事。今特錫爾嘉名，俾知天生賢人，佐佑定歷，補數千年之闕略，非偶然也。」旋復加通政使，進秩正一品。

欽天監舊設回回科，湯若望用新法，久之，罷回回科不置。十四年四月，革職回回科秋官正吳明炫疏言：「臣祖默沙亦黑等一十八姓，本西域人。自隋開皇己未，抱其歷學，重譯來朝，授職歷官，歷一千五十九載，專管星宿行度。順治三年，掌印湯若望諭臣科，凡日月交食及太陰五星陵犯、天象佔驗，俱不必奏進。臣察湯若望推水星二八月皆伏不見，今於二月二十九日仍見東方，又八月二十四日夕見，皆關象佔，不敢不據推上聞。乞上復存臣科，庶絕學獲傳。」並上十四年回回術推算太陰五星陵犯書，日月交食、天象佔驗圖像。別疏又舉湯若望舛謬三事：「一、遺漏紫炁，二、顛倒觜參，三、顛倒羅計。」八月，上命內大臣愛星阿及各部院大臣登觀像台測驗水星不見，議明炫罪，坐奏事詐不以實，律絞，援赦得免。

## 政潮蒙冤
康熙五年，新安衛官生楊光先叩閽進所著摘謬論、選擇議，斥湯若望新法十謬，並指選擇榮親王葬期誤用洪範五行，下議政王等會同確議。議政王等議：「歷代舊法，每日十二時，分一百刻，新法改九十六刻。康熙三年立春候氣，先期起管，湯若望妄奏春氣已應參、觜二宿，改調次序，四餘刪去紫炁。天祐皇上，歷祚無疆，湯若望祗進二百年曆。選榮親王葬期不用正五行，反用洪範五行，山嚮年月俱犯忌殺，事犯重大。湯若望及刻漏科杜如預、五官挈壺正楊宏量、歷科李祖白、春官正宋可成、秋官正宋發、冬官正硃光顯、中官正劉有泰皆凌遲處死；故監官子劉必遠、賈文鬱、可成子哲、祖白子實、湯若望義子潘盡孝皆斬。」

得旨，湯若望效力多年，又復衰老，杜如預、楊宏量勘定陵地有勞，皆免死，並令覆議。議政王等覆議，湯若望流徙，餘如前議。得旨，湯若望等並免流徙，祖白、可成、發、光顯、有泰皆斬，自是廢新法不用。聖祖既親政，光先坐譴黜，復用新法。時湯若望已前卒，復「**通微教師**」封號，視原品賜卹。

## 出典
*〔民初〕趙爾巽等著《清史稿卷二百七十二》

分類:清列傳
齊文襄帝

**[[北齊|齊]]世宗文襄皇帝**，諱**澄**，字**子惠**。神武長子也，母曰婁太后。

## 整飭紀綱
文襄生而岐嶷，神武異之。魏中興元年，立為勃海王世子。就杜詢講學，敏悟過人，詢甚嘆服。二年，加侍中、開府儀同三司，尚孝靜帝妹馮翊長公主。時年十二，神情俊爽，便若成人。神武試問以時事得失，辨析無不中理。自是軍國籌策皆預之。天平元年，加使持節、尚書令、大行臺、并州刺史。三年，入輔朝政，加領軍左右、京畿大都督。時人雖聞器識，猶以少年期之。而機略嚴明，事無疑滯，於是朝野振肅。元象元年，攝吏部尚書。魏自崔亮以後，選人常以年勞為制。文襄乃厘改前式，銓擢唯在得人，又沙汰尚書郎，妙選人地以充之。至於才名之士，咸被薦擢，假有未居顯位者，皆致之門下，以為賓客。每山園遊宴，必見招攜，執射賦詩，各盡其所長，以為娛適。興和二年，加大將軍，領中書監，仍攝吏部尚書。自正光已後，天下多事，在任群官，廉潔者寡。文襄乃奏吏部郎崔暹為御史中尉，糾劾權豪，無所縱舍。於是風俗更始，私枉路絕，乃榜於街衢，具論經國政術，仍開直言之路，有論事上書苦言切至者，皆優容之。

## 繼父秉國
武定四年十一月，神武西討，不豫，班師。文襄馳赴軍所，侍衛還晉陽。五年正月丙午，神武崩，秘不發喪。辛亥，司徒侯景據河南反，潁州刺史司馬世雲以城應之。景誘執豫州刺史高元成、襄州刺史李密、廣州刺史暴顯等。遣司空韓軌率眾討之。四月壬申，文襄朝於鄴。六月己巳，韓軌等自潁州班師。丁丑，文襄還晉陽，乃發喪，告喻文武，陳神武遺誌。七月戊戌，魏孝靜帝詔以文襄為使持節、丞相、都督中外諸軍、錄尚書事、大行臺、勃海王。文襄啟辭位，願停王爵。壬寅，魏帝詔太原公洋攝理軍國，遣中使敦喻。八月戊辰，文襄啟申神武遺令，請減國邑，分封將督各有差。辛未，朝於鄴，固辭丞相。魏帝詔曰：「既朝野攸憑，安危所系，不得令遂本懷，須有權奪。可復前大將軍，余如故。」壬辰，尚書祠部郎中元瑾、梁降人茍濟、長秋卿劉思逸及淮南王宣洪、華山王大器、濟北王徽等謀害文襄，事發伏誅。九月己亥，文襄請舊勛灼然未蒙齒錄者，悉求旌賞。朝士名行有聞，或以年耆疾滿告謝者，準其本秩。授以州郡，不得蒞事，聽廕子孫。自天平元年以來，遇事亡官者，聽復本資。豪貴之家，不得占護山澤。其第宇車服婚姻送葬奢僭無限者，並令禁斷。從太昌元年以來，將帥有殊功異效者，其子弟年十歲以上，請聽依第出身。其兵士從征，身殞陣場者，蠲其家租課。若有藏器避世者，以禮招致，隨才擢敘。罷營構之官。在朝百司，怠惰不勤，有所曠廢者，免所居官。若清幹克濟，皎然可知者，即宜超敘，不拘常式。辛丑，文襄還晉陽。

武定六年正月己未，文襄朝於鄴。二月己卯，梁遣使慰文襄，並請通和。文襄許其和而不答書。侯景之叛也，南兗州刺史石長宣頗相影響，諸州刺史、守、令、佐史多被詿誤。景破後，悉被禽獲，尚書咸處極刑，文襄並請減降，於是斬長宣，其餘並從寬宥。三月戊申，文襄請朝臣及牧、守、令、長各舉賢良及驍武膽略堪守邊城者，務在得才，不拘職素。其稱事六品、散官五品以上，朝廷所悉，不在舉限。其稱事七品、散官六品以下，並及州、郡、縣雜白身，不限在官、解職，並任舉之，隨才進擢。辛亥，文襄南臨黎陽，濟於武牢。自洛陽，從太行而反晉陽。於路遺書朝士，以相戒厲，於是朝野承風，莫不震肅。六月，文襄巡北邊城戍，振賜各有差。七月乙卯，文襄朝於鄴。八月庚寅，還晉陽。使大行臺慕容紹宗與太尉高嶽、大都督劉豐討王思政於潁川。先是，文襄遣行臺尚書辛術率諸將略江淮之北，至是，凡所獲二十三州。

## 遇刺驟逝
七年四月甲辰，魏帝進文襄位相國，封齊王，綠綟綬，贊拜不名，入朝不趨，劍履上殿，食冀州之勃海、長樂、安德、武邑、瀛州之河間五郡，邑十五萬戶，使持節、都督中外諸軍事、錄尚書、大行臺並如故。丁未，文襄入朝，固讓，魏帝不許。五月戊寅，文襄帥師自鄴赴潁川。六月丙申，克潁川，禽西魏大將軍王思政，以忠於所事，釋而待之。七月，文襄朝於鄴，請魏帝立皇太子，復辭爵位殊禮，未報。

八月辛卯，遇盜而崩。初，梁將蘭欽子京見虜，文襄以配廚。欽求贖之，不許。京再訴，文襄使監廚蒼頭薛豐洛杖之，曰：「更訴，當殺汝。」京與其黨六人謀作亂。時文襄將受魏禪，與陳元康、崔季舒屏左右謀於北城東柏堂。太史啟言宰輔星甚微，變不一月。時京將進食，文襄卻之，謂人曰：「昨夜夢此奴斫我。」又曰：「急殺卻。」京聞之，置刀於盤下，冒言進食。文襄見之，怒曰：「我未索食，何遽來？」京揮刀曰：「將殺汝！」文襄自投，傷足，入床下。賊黨至，去床，因見弒，時年二十九。秘不發喪。明年正月辛酉，魏帝舉哀於太極東堂，詔贈物八萬段，凶事依漢大將軍霍光、東平王蒼故事，贈假黃鉞、使持節、相國、都督中外諸軍事、齊王璽紱，巉辌車、黃屋左纛、後部羽葆鼓吹、輕車介士，備九錫禮，謚曰「**文襄王**」。二月甲申，葬於義平陵之北。文宣天保初，追尊曰「**文襄皇帝**」，廟號「**世宗**」，陵曰「峻成」。

## 據

分類:北齊本紀
回復術士之重生

《**回復術士之重生**》，日本國作家月夜淚所撰輕小說也，亦以漫畫刊載。令和三年一月十三日，以原著改動畫而映，朝岡卓矢導演，筆安一幸監督之。是年三月卅一日終幕，凡一部。

## 要角
* **凱亞爾**
:亦名「凱亞爾葛」、「凱亞菈」，號曰「癒之勇者」。
:姿貌端麗，工醫，曉道術，尤嫻武藝。凱氏恩怨分明，凡彼之凌辱，必以百倍償之。

* **芙列雅**
:亦名「芙蕾雅」，號曰「術之勇者」，吉歐拉爾國王長女也。
:性狠戾，容儀絕倫，素視凱亞爾為奴。凱氏以道術洗腦，令其充僕役。

* **剎那**
:冰狼族亞人，初為奴婢，及凱亞爾釋之，以其為侍衛。

* **克蕾赫**
:吉歐拉爾之劍聖，性忠純，劍術通神。

* **夏娃**
:黑翼族魔女，凱亞爾與之相善，嘗助其稱王。

* **諾倫**
:亦名「艾蓮」，吉歐拉爾國王次女也。
:有殊色，險佞有城府，素視凱亞爾為奴。凱氏以道術洗腦，令其為女弟。

* **布蕾德**
:號曰「劍之勇者」，性果急，隱有龍陽之癖。

* **布列特**
:號曰「砲之勇者」，多智略，能治軍，以凱氏美姿容，數逼幸之。

* **普洛姆**
:吉歐拉爾國王，任權術，刑戮無度。有二女曰芙列雅、諾倫。

分類:平成漫畫
分類:令和動畫
狩火之王

《**狩火之王**》，日本國作家日向理惠子所撰小說也，凡五卷。令和五年一月十四日，WOWOW公司以原著改動畫而映，西村純二導演，押井守監督之。是歲三月十八日終幕，凡一部。及六年一月，該作擬續映。

## 要角
;燈子（聲：久野美咲）
:年十一，少孤。某日採藥遇炎魔襲，為狩火者灰十所救。
:灰十創甚，以遺物予之，旋卒。燈子不忍，遂自往京師告唁。

;煌四（聲：石毛翔彌）
:灰十之子，以門客寄寓篝火族長油百七邸。

;緋名子（聲：山口愛）
:灰十之女，煌四女弟也。

;明樂（聲：坂本真綾）
:狩火者，性明達，以燈子類己妹，甚愛寵之。

;爐六（聲：細谷佳正）
:狩火者，與煌四相善。

;照三（聲：小林千晃）
:回收專列之車掌，以護衛燈子等避險，創甚。

;火穗（聲：小市真琴）
:回收專列之旅人，與照三相善。

;油百七（聲：三宅健太）
:篝火族長，以致廠而貲累巨萬，有一女。

;火華（聲：名冢佳織）
:油百七之妻，有殊色。

;綺羅（聲：早見沙織）
:油百七之女，性惠敏，姿貌嫻雅，與煌四相善。

;阿知（聲：國立幸）
:部落民之棄童，燈子等救之。

分類:平成小說
分類:令和動畫
孝定李太后

**孝定皇太后李氏**，明神宗生母也，漷縣人。

## 生平
侍穆宗於裕邸，隆慶元年三月封貴妃。神宗即位，上尊號曰慈聖皇太后。舊制：天子立，尊皇后為皇太后，若有生母稱太后者，則加徽號以別之。是時，中官馮保欲媚貴妃，因以並尊風大學士張居正下廷臣議，尊陳皇后曰「仁聖皇太后」，貴妃曰「慈聖皇太后」，始無別矣。仁聖居慈慶宮，慈聖居慈寧宮。居正請太后視帝起居，乃徙居乾清宮。

太后教帝頗嚴，帝或不讀書，即召使長跪。每御講筵入，嘗令效講臣進講於前。遇朝期，五更至帝寢所，呼曰「帝起」，敕左右掖帝坐，取水為盥面，挈之登輦以出。帝事太后惟謹，而諸內臣奉太后旨者，往往挾持太過。帝嘗在西城曲宴被酒，令內侍歌新聲，辭不能，取劍擊之，左右勸解，乃戲割其發。翌日，太后聞，傳語居正具疏切諫，令為帝草罪己御札。又召帝長跪，數其過，帝涕泣請改乃已。

萬曆六年，帝大婚，太后將返慈寧宮，敕居正曰：「吾不能視皇帝朝夕，先生親受先帝付託，其朝夕納誨，終先帝憑幾之誼。」三月加尊號曰「宣文」，十年加「明肅」，十二年同仁聖太后謁山陵，二十九年加「貞壽端獻」，三十四年加「恭熹」。四十二年二月崩，上尊諡曰「孝定皇太后」，合葬昭陵，別祀崇先殿。

后性嚴明，萬曆初政，委任居正，綜核名實，幾於富強，后之力居多。光宗之未冊立也，給事中姜應麟等疏請被謫，太后聞之弗善。一日，帝入侍，太后問故。帝曰：「彼都人子也。」太后怒曰：「爾亦都人子！」帝惶恐，伏地不敢起。蓋內廷呼宮人曰「都人」，太后亦由宮人進，光宗由是得立。群臣請福王之藩，行有日矣，鄭貴妃欲遲之明年，以祝太后誕為解。太后曰：「吾潞王亦可來上壽乎！」貴妃乃不敢留福王。御史曹學程以建言論死，太后憐其母老，言於帝，釋之。后父​​偉授武清伯，家人嘗有過，命中使出數之，而抵其家人於法。后好佛，京師內外多置梵剎，動費鉅萬，帝亦助施無算。居正在日，嘗以為言，未能用也。

## 據
*《明史/卷114》
* 陳玉女：〈 明萬曆時期慈聖皇太后的崇佛－兼論佛、道兩勢力的對峙－  〉

分類:明列傳
丁零

**丁零**（東漢上古擬音：*teŋ-leŋ；上古擬音：*têŋ-rêŋ），亦曰**丁令**，**丁靈**。

漢時，為匈奴屬國。遊牧於蒙古高原西及北之地。為突厥語族之先祖。十六國時，其翟氏於中原立魏國。南北朝時，其高車部副伏羅氏於西域立高車國。五世紀、六世紀以降，中國人稱其為**敕勒**、**鐵勒**。六世紀中葉，其突厥部土門立突厥汗國，一統大漠。唐初，其薛延陀部夷男稱真珠可汗。唐中葉，其回紇部骨力裴羅為唐玄宗冊為懷仁可汗，回紇亦曰回鶻。九世紀中葉，回鶻西遷，分三支，一曰河西甘州回鶻、一曰西州高昌回鶻、一曰蔥嶺西回鶻（喀喇汗國）。

分類:塞北志
烏桓

**烏桓**，本東胡之一部也，亦曰**烏丸**。

秦末，匈奴冒頓單于強盛，滅東胡，其人徙烏桓山以自保，其地即今中華人民共和國內蒙古自治區阿魯科爾沁旗西北烏聯山，遂號曰烏桓。漢及曹魏，皆置烏桓校尉。漢獻帝建安十二年，曹操破烏桓，徙萬余落至中原。一支北徙那河之北，號烏丸國。那河者，嫩江也。
分類:塞北志
宇文氏

**宇文氏**，鮮卑姓氏也。

《周書》稱其先出自炎帝神農氏，為黃帝所滅。子孫有葛烏兔者，雄武多筭略，鮮卑慕之，奉以為主，遂總十二部落，世為大人。其後曰普回，因狩得玉璽三紐，有 文曰「皇帝璽。」普回心異之，以為天授。其俗謂天曰「宇」， 謂君曰「文」，因號宇文國，並以為氏焉。普回子莫那，自陰山徙居遼西。莫那生可地汗，號莫何單于，闢地西出玉門，東踰遼水。孫普撥，普撥生丘不勤，丘不勤生莫珪，莫珪生遜昵延， 遜昵延生佚豆歸，自稱大單于，為慕容晃所滅。佚豆歸生六子，其長子拔拔陵陵號阿若諺。仕北魏都牧主、開府儀同三司、安定忠侯，以豪傑徙居代州武川。生系，位至內阿干。二子：韜、阿頭。韜三子：肱、顥、 泰。泰者，北周太祖文皇帝也。

分類:姓氏
秒

**秒**，亦稱**秒鐘**，萬國公制度時之名也。積六十秒為一分，積六十分為一小時，積二十四小時為一日。

初，以日之修短定秒，故一秒當一日八萬六千四百分之一。然地球運旋，遲速無常，日之晷刻亦不一，故萬國僉議，乃以銫原質躍遷九十一億九千二百六十三萬一千七百七十週為一秒。

## 據
爪哇

* 爪哇島，印尼第五大嶼也。
* 爪哇語，印尼爪哇島中與東區之語，
* 爪哇程式語，英言Java。
* 爪哇手稿語，英言JavaScript。
百分比

**百分比**（符號為**%**，又稱**厘**、**釐**）乃比例、比率、分數等數值表述之法，以一百為分母。

1%者，表百分之一，或曰一厘。又若50%者，百分之五十也，或曰五十厘，即半數也。其符號%，由意大利語*cento*簡作***cto***，其中*t*成斜槓，*c*、*o*各為二圓。

## 用
* 五分之一者，百分之二十也，或曰二十厘，書作20%
*《九章算術》卷一，十二：「今有八分之五，二十五分之十六。問：孰多？多幾何？荅曰：二十五分之十六多，多二百分之三。」
** 若以百分比記之，八分之五為百分之六十二點五，二十五分之十六為百分之六十四，則二十五分之十六多，多百分之一點五

## 參看
* 千分比
* 百萬分率（ppm）
開爾文

**開爾文**者，所以言溫度之高低也，常書**K**以代之，略稱**開**。萬國公制七礎之一。用於熱力學溫標，以絕對零度爲準。蓋絕對零度乃極寒之溫，萬物莫能寒于此，故熱力學溫標無負數。至於溫差，與攝氏度同，則二百七十三點一五開時，冰化爲水。

## 參
溫度換算
銀河英雄傳說

《**銀河英雄傳說**》，日本國作家田中芳樹所撰小說也，凡十卷。昭和六十三年十二月，三鷹公司以原著改動畫而映，石黑昇導演，河中志摩夫監督之。至平成九年三月終幕，凡四部。三十年四月三日，該作復映，迄今凡四部，未竟。

## 要角
### 自由行星同盟
;楊文里（聲：富山敬）
:又譯楊威利、楊溫利、楊文理、羅坤力者。生於宇宙曆七六七年四月四日。文里沈厚寡言，好治史，尤尚民主之政。少從戎，入國防學校習軍事。年二十，命駐艾爾法星域，授中尉。七八八年，銀河帝國入寇艾爾法星域，文里擁民眾同歸，晉少校。
:初，同盟與帝國交兵逾百年，伊謝爾倫扼兩國衝要，為兵家必爭之地。時要塞為帝國據之，同盟數征而未果。七九六年，文里以巧計陷伊謝爾倫要塞，旋受命駐留要塞，授司令官。文里善用兵，諸將皆效其命，嘗數敗帝國入寇，同盟由是得安。七九八年，帝國皇帝萊因哈特自率兵經費沙來犯；同盟險隘既失，文里遂率兵歸京師，晉元帥。七九九年五月，帝國分兵陷同盟京海尼森。
:同盟既降，萊因哈特召文里入仕，文里固辭，請休致。未幾，文里與妻菲列特利加徙京郊閒住。七月，或上書告文里謀反，中外嘩然。同盟素忌文里威名，遂欲收而殺之。文里黨先寇布、亞典波羅等救之出；後復奪伊謝爾倫，據守以抗帝國。萊因哈特聞文里舉兵，故再遣大軍討伐；及攻滅同盟，俄與文里鏖戰於伊謝爾倫迴廊。文里雖勝，然兵力已竭，遂欲修和好，萊因哈特亦許之。八零零年六月一日，文里自往帝國議和，行中道，遇地球教刺，年三十有三。

;菲列特利加（聲：榊原良子）
:同盟艦隊總參謀長德懷特之女，及從戎，授文里副官，後笈歸之。

;尤里安（聲：佐佐木望）
:文里養子也，少寄寓其邸。文里既歿，遂嗣司令官位。

;亞典波羅（聲：井上和彥）
:同盟軍中將，文里同窗，授艦隊提督。

;先寇布（聲：羽佐間道夫）
:初為銀河帝國勳貴子，少亡命同盟。授薔薇騎士連隊長，有萬夫不當之勇。
:性漁色，有一女曰**卡特羅捷**。

;波布蘭（聲：古川登志夫）
:同盟軍中校，授空戰隊長官。

;梅爾卡茲（聲：納谷悟郎）
:初為帝國軍上將，從勳貴起兵伐萊因哈特。既敗，乃亡命同盟，授伊謝爾倫要塞客席提督。

;比克古（聲：富田耕生）
:同盟軍元帥，文里師從之，授宇宙艦隊司令長官。
:及帝國入寇，同盟軍皆沮潰，比氏自引殘兵禦敵，歿於陣。

;潔西卡（聲：小山茉美）
:文里同窗也，情誼甚篤。及夫喪，以教師涉政，授國會議員。

;特留尼西特（聲：石塚運昇）
:同盟最高評議會議長，其人美姿儀，任權術，文里等尤銜之。
:且自涉政以來，與學者**奧里貝拉**、議員**愛朗茲**、**龐提**等結為朋黨，由是威勢益熾。

### 銀河帝國
;萊因哈特（聲：崛川亮）
:銀河帝國之主，性穎異，沈靜英毅，亦能屈節下士，慨然有削平天下之志。
:有一姊曰**安妮羅潔**，腓特烈皇帝之嬪御也。

;希爾格爾（聲：勝生真沙子）
:帝國勳貴瑪林道夫之女也，生於宇宙曆七七七年。及長，性警悟，曉書史，以才女稱。
:初，腓特烈皇帝崩，元舅萊因哈特當國，廣納賢人於四方。希氏善謀略，乃入其幕任事，萊因哈特甚倚之。尋授首席秘書官，嘗以側近預聞軍國事。
:當是時，帝國與同盟並立於世。萊因哈特久欲混一天下，故秣馬厲兵以圖之。七九九年，萊因哈特以少帝亡同盟事，遂將兵伐其國，與同盟提督楊文理戰，不勝。希氏陰分兵襲取同盟京師海尼森。未幾，陷之，同盟降。八零零年，萊因哈特廢幼主，即皇帝位，晉希氏大本營幕僚總監，授中將銜，寵信日甚。八月，帝幸希氏於宮禁。翌年正月，冊立希氏為皇后。五月，誕一子名曰亞歷山大。七月，帝以疾崩於費沙。太子亞歷山大即位，尊希氏為皇太后。后以帝沖齡，遂臨朝攝政。后不喜刑名，以寬仁為政，境內稱治。

;吉爾菲艾斯（聲：廣中雅志）
:帝國軍上將，萊因哈特故友也。授宇宙艦隊副司令長官，以救駕歿，追贈元帥。

;羅嚴塔爾（聲：若本規夫）
:帝國軍元帥，授統合作戰本部長，後遷新領土總督。

;米達麥亞（聲：森功至）
:帝國軍元帥，萊因哈特既拜相，繼授宇宙艦隊司令長官。

;奧貝斯坦（聲：鹽澤兼人）
:帝國軍元帥，以參謀授軍務尚書。
:沉深有城府，及用事，嘗與國安局長**朗古**內外把持，以至臣民側目。

### 費沙自治領／地球教
;魯賓斯基（聲：小林清志）
:號曰「費沙黑狐」，任自治領主。有一妾侍曰**多敏尼克**。
:性警，狡黠多智略，嘗以計挾少帝亡命同盟，欲使兩國交兵。

;高尼夫（聲：安原義人）
:費沙商賈，文里故友也。

;德·維利（聲：銀河萬丈）
:地球教主教，授代理總書記。
:帝國既征地球，滅其教團，遂遁走。且命教眾刺文里，陰阻和議。

## 據

* 銀河英雄伝説人名録，查于DECEMBER 4, 2007 20:11:02 
*  銀河英雄伝説之登場艦艇介紹，查于DECEMBER 24, 2008 06:21:56

分類:昭和小說
分類:昭和動畫
分類:平成動畫
分類:令和動畫
燭光

**坎德拉**者，所以言光亮之強弱也，常書cd以代之，亦稱**燭光**。萬國公制七礎之一。燭之光約一坎德拉之強也，故有「燭光」之名。拉丁語曰candela，燭也。
六

**六**者，整數也。其前接者為五，後續者為七。可書**陸**。

## 數
* 六者，合數第二也，其因數有一、二、三、六。前為四、后為八。
* 六者，完全數之首也。

## 文化
* 六與「祿」同音，有成語「六六大順」，吉祥義也。
* 六，姓氏也。
* 古人云「六畜興旺」
* 六合（上、下、東、南、西、北）
* 儒有六藝：禮、樂、射、御、書、數。
克

**克**，或稱**公克**，乃萬國公制權衡之準也。考其率，為一公斤之千分之一。
## 等差

積千克為一公斤，積千公斤為一公噸。克而下之，析為千分是為毫克；毫克復析為千分，是為微克。

至若華夏舊稱之「斤」，今世各地取法殊異：大陸定為五百克，臺灣作六百克，而港、澳率以六百有四克許為一斤，不一而足。
## 據
南明

**南明**，明之餘緒也。

明末民變，崇禎十七年，李自成率大順軍攻入京師，崇禎帝自縊。清兵入關，明神宗孫福王由崧踐祚於南京，翌年改元弘光。弘光元年，清兵渡長江，陷南京，俘弘光帝。潞王常淓監國於杭州，魯王以海監國於紹興，靖江王亨嘉監國於桂林。唐王聿鍵踐祚於福州。唐王改元隆武。清軍克杭州，俘常淓。隆武二年，隆武帝命丁魁楚、瞿式耜捕亨嘉。清軍陷福建，俘隆武帝，魯王出海。隆武帝之弟聿𨮁踐祚於廣州，改元紹武，旋為清所滅。神宗孫桂王由榔踐祚於肇慶，翌年改元永曆。張獻忠大西軍之殘餘孫可望、李定國等，戴永曆為君。據西南與滿清對峙。永曆十五年，清平西王吳三桂俘永曆帝於緬甸，南明亡。臺灣鄭氏尊永曆正朔，至永曆三十七年。
## 據
* 錢海岳《南明史》
* 顧誠《南明史》
分類:明書
西燕

**西燕**者，十六國前燕之余緒也。

西元三七〇年，前秦滅前燕，燕帝慕容暐及其弟北地王泓、中山王沖仕於秦。三八三年，淝水之戰前秦敗於晉。翌年，北地王泓反秦，號為西燕。秦天王苻堅誅慕容暐。慕容泓謀臣高蓋等以泓德望不如慕容沖，且持法苛峻，乃殺泓，立沖為皇太弟，承製行事，置百官。三八五年正月，慕容沖即皇帝位於阿房，改元更始。六月，沖入據長安，縱兵大掠。沖在長安，畏叔父後燕王垂強盛，不敢東歸。三八六年二月，左將軍韓延殺沖，立沖將段隨為燕王，改元昌平。三月，左仆射慕容恒、尚書慕容永襲段隨，殺之；立慕容顗為燕王，改元建明，帥鮮卑男女四十餘萬口去長安而東。恒又立沖之子瑤為帝，改元建平，諡沖曰威皇帝。眾皆去瑤奔永，永執瑤，殺之，立慕容泓子忠為帝，改元建武。六月，刁雲等殺西燕主忠，推慕容永為使持節、大都督中外諸軍事、大將軍、大單于、雍、秦、梁、涼四州牧、錄尚書事、河東王。九月，永遂進據長子，即皇帝位，改元中興。三九四年，西燕帝永亡於後燕慕容垂，立國七主十一年。
## 據
* 《資治通鑑》晉紀
分類:十六國志
柔然

**柔然**，蓋東胡之支屬也。南朝謂之**芮芮**，北朝謂之**蠕蠕**。

柔然之君，姓郁久閭氏。初屬拓跋部，柔然掠騎有得一奴，其主字曰木骨閭，言首禿也。木骨閭與郁久閭聲相近，故後子孫因以為氏。木骨閭既壯，免奴為騎卒，坐罪當斬，亡匿漠北，收合逋逃得百餘人，依純突鄰部。木骨閭死，子車鹿會雄健，始有部眾，自號為柔然。魏太武帝以其無知狀類於蟲，故貶其號為蠕蠕。車鹿會五世孫社崘稱豆伐可汗。與北魏相征伐，而與南朝通和。後境西之高車國分離自立，其國內傾軋頻仍。於北齊文宣帝時，為突厥所滅。
## 據
* 《北史》蠕蠕傳
* 《南齊書》芮芮虜傳
分類:塞北志
禮薩汗

**禮薩汗** ，姓**巴列維氏**，伊朗馬贊德蘭人。誕於西元一八七八年三月十六日。

## 生平

王少家貧，從戎以為生。年十六，入波斯哥薩克騎兵旅，累功晉將軍。一九二一年二月，王以騎兵旅團長引軍圍宮禁，號為「兵諫」。既罷內閣、黜議會不附己者，自此遂專決。四月，授陸軍大臣。一九二三年十月，授宰相，王權擅天下，益有異謀。一九二五年十月，命議會廢國王艾哈邁德為庶人。十二月，即天子位於京師，百官上尊號曰「禮薩汗」。王初御極，國家疲弊多故，益憂之。由是議變法，詔羣臣修軍備、辦學校、除舊俗、興互市，改易幣制，收各省兵柄於朝廷，於是海內翕然稱治。歐洲戰釁起，德、英、蘇諸國大戰，王詔嚴守中立。而英、蘇等國，數照會王與德絕交，王弗從之。一九四一年八月，英國合蘇俄入寇。九月，聯兵陷京師。王詔行內禪，傳位太子為嗣王。太子即位，王旋亡命海外。一九四四年七月廿六日，王薨於南非，年六十六。梓宮還，中外哀之，葬聖陵。

## 引據
宇文部

**宇文部**，晉時東部鮮卑之部落也。

史稱其先出自炎帝神農氏，為黃帝所滅，子孫遁居朔野。有葛烏菟者，雄武多算略，鮮卑慕之，奉以為主。遂總十二部落，世為大人。其後普回，因狩得玉璽三紐。有文曰：皇帝璽。普回異之，以為天授。其俗謂天曰宇，因號宇文，並以為氏焉。普回子莫那，自陰山南徙，始居遼西。傳至宇文莫槐，虐用其民，為部人所殺，更立其弟普撥為大人。普撥死，子丘不勤立。丘不勤死，子莫珪立。部眾強盛，自稱單于，塞外諸部咸畏憚之。莫珪死，子遜昵延（悉獨官）立，率眾與慕容廆相攻。遜昵延死，子乞得龜立，別部人逸豆歸（俟豆歸）殺乞得龜而自立，為慕容皝所敗。逸豆歸遠遁漠北，遂奔高句麗，皝徙其部眾五千余落於昌黎。
## 據
*《魏書·卷一百三 列傳第九十一》

分類:鮮卑書
宕昌

**宕昌**，十六國、南北朝羌人梁氏所建之國也。

宕昌其界，自仇池以西，東西千里，帶水以南，南北八百里。地多山阜，部眾二萬餘落。晉時羌人梁勤稱宕昌王。其孫彌忽，歸附北魏，魏太武帝遣使拜彌忽為宕昌王。彌忽死，孫彪子立。貢魏之途為吐谷渾所斷絕。彪子死，彌治立。彪子弟羊子先奔吐谷渾，遣兵送羊子，欲奪彌治位。彌治遣使請救，魏獻文帝詔武都鎮將宇文生救之，羊子退走。彌治死，子彌機立，遣其司馬利柱奉表貢方物。楊文度之圍武都，彌機遣其二兄率眾救武都，破走文度。魏孝文帝時，遣使子橋表貢朱沙、雄黃、白石膽各一百斤。孝文帝遣鴻臚劉歸、謁者張察拜彌機征南大將軍、西戎校尉、梁益二州牧、河南公、宕昌王。以助之。梁武帝天監四年，王梁彌博來梁，獻甘草、當歸。詔以為使持節、都督河、涼二州諸軍事、安西將軍、東羌校尉、河、涼二州刺史、隴西公、宕昌王。佩以金章。彌博死，子彌泰立。大同七年，復策授以父爵位。後又受北周封爵。北周天和元年，改置宕州。

## 據
*《南史·卷七十九 列傳第六十九》
*《魏書·卷一百一 列傳第八十九》

分類:羌書
仇池

**仇池**，十六國、南北朝氐人楊氏所建之國也。

甘肅成縣西有仇池山，或曰瞿堆、百頃山。山本名仇維，其上有池，故曰仇池。略陽清水白馬氐楊氏，秦漢以來世居岐隴以南、漢川以西，自立豪帥。漢獻帝建安中，有楊騰者為部落大帥，騰子駒，勇健多計略，始徙仇池。地方百頃，魏封百頃王，晉封仇池公。晉太元中置仇池郡，魏太武帝太平真君七年改鎮，後復為郡。宋文帝時楊難當自立為秦王。宋裴方明討之。難當奔北魏，其兄子文德聚眾，宋因授以爵位。魏又攻之，文德奔漢中，從弟僧嗣。又自立復盛。文德弟文洪為白水太守，屯武興。宋世以為武都王。武興東連秦嶺，西接宕昌，去宕昌八百里。南去漢中四百里，北去岐州三百里，去長安九百里。魏孝文帝太和中，仇池為梁州，郡治洛谷城，今甘肅成縣洛谷鎮也。
## 據
*《宋書·卷九十八 列傳第五十八》
*《魏書·卷一百一 列傳第八十九》

分類:十六國志
冉魏

**魏**，十六國時冉閔所建之國也。

冉閔為石虎養孫，改姓石氏。三五〇年，大將軍冉閔殺石鑒，司徒申鍾、司空郎闿等四十八人上尊號於閔，閔固讓大司馬李農，農以死固請，於是即皇帝位於南郊，大赦，改元曰永興，國號大魏，都鄴城，復姓冉氏。追尊其祖隆元皇帝，考瞻烈祖高皇帝，尊母王氏為皇太后，立妻董氏為皇后，子智為皇太子。以李農為太宰、領太尉、錄尚書事，封齊王，農諸子皆封為縣公。封其子胤、明、裕皆為王。文武進位三等，封爵有差。翌年，克襄國，滅後趙。三五二年，前燕南征，閔為燕太原王慕容恪所擒。慕容評率眾克鄴城。燕王慕容儁立閔而問之曰："汝奴仆下才，何自妄稱天子？"閔曰："天下大亂，爾曹夷狄，人面獸心，尚欲篡逆。我一時英雄，何為不可作帝王邪！"儁怒，鞭之三百，送於龍城，斬於遏陘山，謚曰武悼天王。
## 據
*《晉書·卷一百七 載記第七》
分類:十六國志
翟魏

**魏**，十六國時丁零翟氏所建之國也。

三八四年，丁零翟斌推慕容垂為盟主，勸稱尊號。慕容垂自稱燕王，承製行事，以翟斌為建義大將軍，封河南王。翟斌請任為尚書令，燕王垂不許。斌怒，密應前秦長樂公苻丕，潛使丁零決防潰水。事泄，垂誅之。斌兄子真率其部眾北走邯鄲，引兵向鄴，欲與丕為內外之勢，垂令其太子寶、冠軍慕容隆擊破之。真自邯鄲北走，又使慕容楷率騎追之，戰於下邑，為真所敗，真遂屯於承營。垂於是引師去鄴，北屯新城。慕容農進攻翟嵩於黃泥，破之。進師又攻鄴，開其西奔之路。三八五年，翟真去承營，徙屯行唐，真司馬鮮于乞殺真，盡誅翟氏，自立為趙王。營人攻殺乞，迎立真從弟成為主，真從兄遼奔黎陽。成長史鮮于得斬成而降，垂入行唐，悉坑其眾。三八七年，垂留其太子寶守中山，率諸將南攻遼，遼懼，遣使請降。垂至黎陽，遼肉袒謝罪，垂厚撫之。三八八年，遼遣司馬眭瓊詣燕謝罪；燕主垂以其數反覆，斬瓊以絕之。遼自稱**魏天王**，改元建光，置百官。徙屯滑臺。三九一年，遼死，子釗代立，改元定鼎，攻逼鄴城，慕容農擊走之。三九二年，垂引師伐釗於滑臺，次於黎陽津，釗於南岸距守。垂遂徙營就西津，為牛皮船百余艘，載疑兵列杖，溯流而上。釗先以大眾備黎陽，見垂向西津，乃棄營西距。垂遣其桂林王慕容鎮、驃騎慕容國於黎陽津夜濟，壁於河南。釗攜妻子率數百騎北趣白鹿山。農追擊，盡擒其眾，釗單騎奔長子。釗所統七郡戶三萬八千皆安堵如故。徙徐州流人七千余戶於黎陽。西燕主永以釗為車騎大將軍、兗州牧，封東郡王。歲餘，釗謀反，永殺之。
## 据
*《晉書·卷一百二十三·載記第二十三》
分類:十六國志
羅馬數字

縮圖|西洋鐘常刻以羅馬數字
**羅馬數字**者，古羅馬國之數碼也。西人嘗以之記數，而今罕用。

其數記以羅馬字。若夫一者，記曰「I」；五，記曰「V」；十記曰「X」云云，如左列。

凡同字相疊者，加之。若夫二記曰「II」；三記曰「III」云云，惟同字相疊者不常過三也。異字並書者，其居左者大則加，反之則減。若夫六記曰「VI」，五一相加之謂也；四記曰「IV」，以一減五之謂也。其相減者或減以一，或以十，或以百，而不減以五之輩，且所以減者必止於一字。其所減者，去其所以減者必不及百倍，是以或減五以一，或減百以十，而不減百以一。以其百倍於一，故不為也。

是故一千九百九十九當記作MCMXCIX，謂加一千以千、百之差，又以百、十之差、以十、一之差加之，得一千九百九十九。

以是可記者，不及四千。欲記大數，其法有二：或加線於上，謂乘之以千。若夫一萬記曰「X」，謂千倍於十。或以古字記之曰「ↂ」，或作「CCIↃↃ」。蓋以「CIↃ」為千，每函於「CↃ」則乘其數以十。去其左半則半之。若夫五千或記作「ↁ」，或作「IↃↃ」。

## 註

## 據

分類:數
譙蜀

**蜀**，晉末譙縱所建之國也。

晉安帝義熙元年，益州刺史毛璩遣安西府參軍譙縱及侯暉等領諸縣氐進兵東下。暉與巴西陽昧結謀於五城水口，共逼縱為主。攻璩弟西夷校尉瑾於涪城，城陷，瑾死之，縱乃自號梁、秦二州刺史。益州營戶李騰開城以納縱。毛璩既死，縱以從弟洪為益州刺史，明子為鎮東將軍、巴州刺史，率其眾五千人屯白帝，自稱**成都王**。明年，遣使稱藩於後秦姚興，將順流東下，以討車騎將軍劉裕為名，乞師於姚興，且請桓謙為助，興遣之。

義熙九年，劉裕以西陽太守朱齡石為益州刺史，率眾二萬，自江陵討縱。齡石次於白帝，縱遣譙道福重兵守涪。齡石師次平模，去成都二百里，縱遣將屯平模，夾岸連城，層樓重柵，眾未能攻。翌日，齡石進攻皆克，斬侯暉等，於是遂進。縱之城守者相次瓦解，縱乃出奔，齡石入成都。縱自縊而死。
## 據
*《晉書·卷一百 列傳第七十》
分類:晉書
桓楚

**楚**，晉末桓玄所建之國也。

江州刺史桓玄滅殷仲堪、楊佺期。會稽王司馬道子世子元顯率師討玄。玄舉兵反，入建康，自為太尉總百揆。殺道子、元顯父子。尋迫晉安帝禪位，改元曰永始，國號大楚。以南康之平固縣奉安帝為平固王，遷居尋陽。降永安皇后為零陵君，瑯邪王為石陽縣公，武陵王遵為彭澤縣侯。追尊其父桓溫宣武皇帝，廟稱太廟，南康公主為宣皇后。封子升為豫章郡王，叔父雲孫放之為寧都縣王，豁孫稚玉為臨沅縣王，豁次子石康為右將軍、武陵郡王，秘子蔚為醴陵縣王，贈沖太傅、宣城郡王，加殊禮，依晉安平王故事，以孫胤襲爵，為吏部尚書，沖次子謙為揚州刺史、新安郡王，謙弟脩為撫軍大將軍、安成郡王，兄歆臨賀縣王，祎富陽縣王，贈偉侍中、大將軍、義興郡王，以子浚襲爵，為輔國將軍，浚弟邈西昌縣王。封王謐為武昌公，班劍二十人，卞範之為臨汝公，殷仲文為東興公，馮該為魚復侯。又降始安郡公為縣公，長沙為臨湘縣公，盧陵為巴丘縣公，各千戶。以相國左長史王綏為中書令。崇桓謙母庾氏為宣城太妃。在位八十日，劉裕、劉毅等舉兵討之，玄敗，被誅。
## 據
*《晉書·卷九十九 列傳第六十九》
分類:晉書
鄧至

**鄧至**者，南北朝白水羌之國也。

居西涼州界，世為羌豪，因地名號，自稱鄧至。其地自亭街以東，平武以西，汶嶺以北，宕昌以南，士風習俗，亦與宕昌同。世號持節、平北將軍、西涼州刺史。宋文帝時，其長象屈耽遣使獻馬。有像舒治者世為白水酋帥，乃自稱王焉。像舒治遣使內附，魏孝文帝拜龍驤將軍、鄧至王。梁武帝天監元年，詔以鄧至王象舒彭為督西涼州諸軍事，進號安北將軍。五年，舒彭遣使獻黃耆四百斤，馬四匹。其俗呼帽曰突何。宇文泰命章武公導率兵送使冊封。

## 據
*《南史·卷七十九 列傳第六十九》
*《北史·卷九十六 列傳第八十四》
分類:羌書
礦藝之物

**[[礦藝]]之物**衆多，兹列于此。
## 維
茲世，種碼相續而成，隨機而變，故爲無窮，然溥博之極，必生卡頓，故限以方圓六千萬米、高二百五十五米也。中有山川林籔，原隰濯海，走獸間而有之。曜石之中復有焱界，異獸間而有之；躍終界結界門則入終界，虛無，主島高塔閒之，遍終眇使，終界龍盤踞其中，迴環往復，圜週浮嶼繞島。亦有終界船航虛空之上。使自一又一十七版，復繕其算法，界限又增減矣。
### 主界
夫主界者，初入之所在，模於現實。有密林山壑，盈長河深海，亦土丘冰原、懋漠垚峰。豕、雞、牛、羊、熊貓、蜂之靈所在，亦伏臨、髑、殭屍、終眇使所生。日月循環，永不息止。弗眠之三日，則魘靈斯生。

是界也，可見落，其人咸負各業，可與交。又林中府邸，寶礦於惡獸所潛，廢棄礦坑，匿物之所。亦有海底之廢墟，覆底以沉舟，尋圖之至寶。

遁地則掘煤、鐵、銅、金、金剛、琅玕之類，亦流熔至危，或時見地牢，攻之則寶物待取。
### 下界

夫下界者，初名**地獄**，又易以**遺世**，亦稱**樞紐**。其間無晝夜、晴雨，司南、錶弗可如。熔有石徧佈，惡靈吐火。下界之幽窄，猶主界廣宇之反也，下界一，主界八。旦置水或㵖綿者，立乾。
### 終界

夫終界者，三界之末，若能擒龍，則至强者也。終結爲終眇使集處，終界龍有一。至於其譯，陸言**末地**，**末路之地**省也，亦常言終眇，若終眇使、終眇玥諸名。斃終界龍，獲其卵，可閱《終末之詩》。
## 物
可置品物欄中者，皆物也，包羅萬象，惟雨䨮靁電、日月星辰諸物不屬。
### 具
可持而不可置者皆曰具。或食物，亦物卵，並甲諸物也。

### 方石
世之所構，皆方石也。一曰方凷。凡立於世界者皆方凷也。或可採、或可使、或不可掘、或無所用。

氣乃方之常見者，程式名曰，透光不明，實體可越之若無物，無以持，不可置，不可毀，亦不可攜。凡無他凷之處皆有，嬉者、生物皆賴此而生，顯形則藍矩。

地表常有土（艸覆）、沙與砂岩，其網而見常。有眾木，柞、樺、叢莽、樅、㭜、黯柞也，構以原木、葉。原木者，可熔以炭之，亦合木，其六面皆皮者，亦可斧剝之，色淺，觀之用。葉，可為苗，亦為燃，裁或劍則獲。

地底構以眾岩与礦，最顯者，名岩，其皆鎬，大可熔。花崗巖、閃緣石、鈉滑碤皆為變，可磨，亦為梯、階、垣者。

可防者，遠未斯之所述。可合，可切以鑿石器，亦可製，刷以器。如黑曜石，源熔遇之水則生，得以金剛鎬；琉璃，熔之沙，光暗可透，若非附魔以原封不動，採弗落。
## 實體
其蹤不定，其位可易，其多能合，其寡能去，其存曰生，其亡曰死者謂之實體。實體皆有生命值。

生物乃實體，其行止不為格整，其製曰實體。有異獸、有玩者，有動物，有邑民也。

既引炸藥，時人皆以炸藥爲方石，實擊火器既引，而後方凷滅，實體生，逾四秒輒爆。

舟与礦車亦實體。舟，作於各木材也，可置於水面。能浮水，能存旱。亟擊輒毀。礦車但可置於軌，亦可存於旱土，弗可駛耳。

置具匡、畫者，出之箭、彈，亦落之物，斯咸為實體也。
### 伏臨

## 刻
*紅石刻：十分秒之一。
*礦藝刻：二十分秒之一。
## 他典
*官址
*中文白話礦藝維基
*文言礦藝大典
## 參
攻殼機動隊

《**攻殼機動隊**》，日本國畫師士郎正宗所作漫畫也，凡三冊。平成七年，I.G株式會社以原著改動畫影戲而映，押井守導演。及映，嘗獲數殊榮，中外俱屬意之。十四年，該作復映，以神山健治導演之，凡二部，時論亦授為佳作也。

## 要角
### 公安九課
;草薙素子（聲：田中敦子）
:日本人，前陸軍五零一機關細作。素子沈毅慧敏，嫻將略，善射，工駭客之術。嘗以賽博格入陸上自衛隊，頗有殊勳，晉少佐。
:及退役，內務省「公安九課」課長荒卷大輔以素子勇於任事，欲延攬之。九課既立，簡拔選用甚苛，充六人，其員曰巴特、陀古薩、帕茲、齋藤、石川、波瑪。授素子行動隊長，同參機務，中外情治事宜，皆得預聞。

;荒卷大輔（聲：阪脩）
:日本人，公安九課長官。大輔者，短軀疏髮，諳軍機，尤長謀略。性恢廓不易常度，與共事者皆相善，故素子等亦願驅馳。

;巴特（聲：大冢明夫）
:日本人，前游騎兵隊士。性嚴明，曉兵事，博九課既立，授巴特行動偵緝之任。

;陀古薩／戶草（聲：山寺宏一）
:日本人，前刑警。九課既立，素子薦其入職，從巴特偵緝犯罪。

;石川（聲：仲野裕）
:日本人，素子之同僚。善電腦戰，九課既立，掌情治搜查事務。

;齋藤（聲：大川透）
:日本人，前傭兵。善射，九課既立，以狙擊手充行動隊士。

;帕茲（聲：小野塚貴志）
:日本人，前陸軍憲兵。性寡言，好酒色，九課既立，授行動偵緝之任。

;波瑪（聲：山口太郎）
:日本人，前陸軍軍士。善爆破，九課既立，每與帕茲、石川共任事。

;塔奇克馬（聲：玉川紗己子）
:非人，攻殼車也，凡九部，隸公安使役。

### 關係者
;笑面男（聲：山寺宏一）
:諱**葵**，日本人，其生卒年不詳。性淳良，諳格致，新濱市立圖書館之司書也。善電腦戰，尤嫻「駭客」之術。
:葵性剛毅，及見權幸藥島薰、瀬良野等貪墨欺民，甚銜之，嘗以駭客長技懲治不法。且以笑面標識掩其跡，時人謂之曰「笑面男」。

;九世英雄（聲：小山力也）
:日本人，為人英武，有大略，初以陸上自衛隊軍士從征朝鮮。
:不數年，每視戰事之烈，益嫌惡。乃走脫，結納志士同仁，慨然有解放難民之志。

;茅葺洋子（聲：榊原良子）
:日本人，性慧，有容止。藥島內閣既辭，以聯合執政黨議員授總理。

;合田一人（聲：西田健）
:日本人，性險詐，尤多智數，以曉經濟授內閣情報廳戰略調查輔佐官。

## 據

分類:平成漫畫
分類:平成動畫
分類:平成影戲
坤帖木兒

**坤帖木兒**，阿里不哥之裔，元亡後蒙古之汗也。

一三九九年，烏格齊哈什哈擁坤帖木兒為汗。一四〇〇年，明燕王朱棣遣書致坤帖木兒， 並瓦剌王猛哥帖木兒等，曉以禍福。一四〇一年，坤帖木兒遣使燕王輸款。一四〇二年，為窩闊臺裔鬼力赤所弒。鬼力赤者篡立，稱可汗，明遂稱韃靼云。
## 據
* 《明史》
* 《明太宗實錄》
分類:北元本紀